
Forord

Dette er den 7. utgaven av Spesialpedagogikk. Boka gir en oppdatert innsikt i det spesialpedagogiske fagfeltet. Den retter seg primært mot bachelor- og masterstudenter i spesialpedagogikk og studenter i lærerutdanningene, men er velegnet også i pedagogikk-, sosial- og helsefagutdanningene.

Boka gir en presentasjon av spesialpedagogikkens oppgaver, utfordringer og muligheter. Det er lagt vekt på å belyse betydningen av spesialpedagogisk kompetanse for å imøtekomme særlige behov og realisere rettighetene til barn og unge med funksjonsnedsettelser. Ulike faglige forståelsesmåter, erfaringsog forskningsresultater står sentralt.

Boka er inndelt i fire hoveddeler. I første del presenteres grunntrekk ved spesialpedagogikken som et mangfoldig fag med vekt ulike forståelsesmåter og perspektiver, etikk, rettigheter og historiske grunntrekk.

I andre del presenteres spesialpedagogiske basisoppgaver som inkludering, kartlegging, forebygging, den spesialpedagogiske tiltakskjeden og rådgivning.

Den tredje og mest omfattende delen, gjør rede for spesialpedagogiske støtte- og hjelpetiltak for barn og unge med ulike funksjonsnedsettelser eller stort læringspotensial.

Fjerde del presenterer spesialpedagogiske oppgaver, utfordringer og muligheter i barnehagen, grunnskolen og videregående opplæring.

Alle kapitler i boka utgjør en selvstendig helhet og kan leses uavhengig av hverandre.

Vi retter en hjertelig takk til alle bokas kapittelforfattere som har bidratt med sin kompetanse for å gi boka et relevant og oppdatert innhold. Vi takker samtidig fagkonsulentene for deres kritiske og konstruktive tilbakemeldinger på de enkelte kapitlene. Takk også til tidligere forfattere som gjennom mange år har medvirket i denne boka og bidratt til å utvikle bokas spesialpedagogiske kvalitet.

Til slutt vil vi rette en stor takk til seniorredaktør Katinka Lønne Christiansen og manusredaktør Bente Aas Sjursen i Cappelen Damm Akademisk forlag for deres verdifulle innsats i revisjonsarbeidet.

Institutt for spesialpedagogikk, Universitetet i Oslo, mai 2025.

Edvard Befring og Kari-Anne B. Næss








KAPITTEL 1
Innledning og sammenfatning
Edvard Befring og Kari-Anne B. Næss

I denne innledningen gir vi først et innblikk i spesialpedagogikkens formål, målgrupper og arbeidsoppgaver. Det innbefatter også fagets internasjonale forankring og grunnleggende identitet. Dernest presenterer vi en kort sammenfatning av hvert enkelt kapittel for å gi en oversikt over den brede innsikten i faglige perspektiver og tilnærminger som gis i boka.


Spesialpedagogikkens formål og målgrupper

Spesialpedagogikkens sentrale formål er å fremme læring og livsmestring her og nå hos barn og unge med funksjonsnedsettelse og ulike vansker1 samt å forberede dem på å kunne leve selvstendige liv og bidra i samfunnet når de blir voksne. Å nå dette formålet betinger ulike former for utviklingsstimulering og spesifikke støtte- og hjelpetiltak for å redusere eller kompensere for utfordringer hos individet og miljøet. Det kan f.eks. dreie seg om å tilpasse læreplanen/IOP i fag med individuelt tilrettelagt opplæring, innhold, målsettinger, organisering og aktiviteter, samt å sikre universell design med tanke på læremidler og tilgang til rom og bygninger. Sentralt for å lykkes med formålet er også kompetanse tilhørende flere fagområder og godt samarbeid med barnet selv, dets foreldre og på tvers av ansatte. Spesialpedagogikken er derfor et tverrfaglig fagområde i seg selv og representerer en integrasjon av kunnskap der perspektiver, teorier og metoder fra f.eks. psykologi, pedagogikk, sosiologi, medisin, lingvistikk og fag som norsk og matte også bidrar til å skape en helhetlig forståelse for barnets læringssituasjon og behov.

Spesialpedagogikkens målgruppe i barnehagen og skolen er mangfoldig. Det kan blant annet være barn og unge med utviklingshemming, språk-, tale-, hørsels-, syns- og motoriske vansker/forstyrrelser, som er særlig innadvendte og engstelige, eller utadvendte og hyperaktive. Dessuten omfatter målgruppen barn og unge med ufordelaktig bakgrunn og/eller med stort læringspotensial, som i skolen er i risiko for å bli forsømt ved å ikke få tilpassete opplæringsvilkår2.

Mangfoldet innenfor målgruppen innebærer at det er behov for stor variasjon i innhold og organisering av spesialpedagogiske tiltak og tilrettelegging. Det er likevel en felles overordnet målsetting for alle i målgruppen: å optimalisere deres lærings- og utviklingsmuligheter, og å stimulere til innflytelse over egen livssituasjon for å fremme deres forutsetninger til selvhjelp.

I barnehagen og skolen utøves spesialpedagogisk praksis i stor grad ved å iverksette lovbestemte rettigheter til tilrettelagt omsorg, opplæring og støtteog hjelpetiltak. Spesialpedagogisk praksis utøves også i andre institusjoner for omsorg og læring, samt i helse- og kriminalomsorgen.

Vi viser først til barnehageloven § 18 (2005), som fastslår at barn med nedsatt funksjonsevne har rett til prioritet ved opptak i barnehage, og at det skal foretas en sakkyndig vurdering for å avklare om barnet har nedsatte funksjonsevner. Barn kan også i samsvar med barnevernsloven ha rett til prioritet ved opptak i barnehage. Kommunen har ansvaret for at barn med rett til prioritet får plass i barnehage (barnehageloven, 2005).

I barnehageloven § 31 (2005) er det fastslått at barn under opplæringspliktig alder har rett til spesialpedagogisk hjelp dersom de har særlige behov for det. Dette gjelder uavhengig av om de går i barnehage eller ikke.

Formålet med spesialpedagogisk hjelp er å gi barn tidlig støtte i utvikling og læring av for eksempel språklige og sosiale ferdigheter. Denne støtten skal omfatte tilbud om foreldrerådgivning. I barnehageloven § 32 (2005) er det klargjort at tilbudet om spesialpedagogisk hjelp så langt som mulig skal utformes i samarbeid med barnet og barnets foreldre, og at det skal legges stor vekt på deres syn. I § 37 (barnehageloven, 2005) er det fastslått at kommunen skal sikre at barn med nedsatt funksjonsevne får et egnet individuelt tilrettelagt barnehagetilbud. Men det påpekes også at plikten til tilrettelegging ikke omfatter tiltak som medfører «en uforholdsmessig byrde for kommunen», og det vektlegges da om kostnadene står i rimelig forhold til effekten av å redusere funksjonshemmende barrierer.

Når det gjelder skolens formelle ansvar for å imøtekomme elevers eventuelle spesialpedagogiske behov, kan vi vise til Grunnlovens bestemmelse om at «opplæringa skal utvikle evnene til kvart barn og ta omsyn til dei behova det har» (Grunnloven, 1814). I tråd med dette legger opplæringslova (2023, § 11-1) til grunn et generelt prinsipp om tilpasset opplæring, med sikte på at alle elever skal få mulighet til å utnytte og utvikle sine evner. I tillegg til tilpasning av klassens ordinære opplæring framheves det at enkelte elever har behov for intensiv opplæring (§11-3) og/eller individuelt tilrettelagt opplæring (§ 11-6). Noen elever kan dessuten ha behov for personlig assistanse (§ 11-4) og/eller fysisk tilrettelegging og tekniske hjelpemidler (§ 11-5). I vurderingen av hvilket opplæringstilbud som skal gis, er det avgjørende å ta stilling til i hvilken grad eleven oppnår tilfredsstillende utbytte av opplæringen, samt å vurdere elevens utviklingssutsikter.



Grunnbegreper

For spesialpedagogikken er funksjonsnedsettelse (funksjonshemming) et essensielt begrep på individnivå, mens funksjonsdiskriminering er et sentralt systembegrep.

Funksjonsnedsettelse refererer til avvik i kognitiv, sosial eller kroppslig fungering som medfører utfordringer og vansker for den enkelte. Det er sjelden snakk om en absolutt tilstand, da avvikene delvis kan være relatert til livsvilkårene og den sosiale konteksten. Mens det er individet som opplever funksjonsavviket og konsekvensene av det, finnes hindringsfaktorer i vesentlig grad i individets livsmiljø. De funksjonskravene som stilles i ulike sammenhenger, har dermed stor betydning for om et barn vil oppleve å ha en funksjonsnedsettelse eller ikke. I tidligere samfunn var for eksempel ikke analfabetisme en funksjonsnedsettelse – det var en normaltilstand. I dag er derimot manglende lese- og skrivekompetanse en markant funksjonsnedsettelse. Dette illustrerer at funksjonsnedsettelse kan betegnes som et relasjonelt begrep.

Interaksjonen mellom individ og miljø innebærer at avvik og vansker kan være delvis forankret i eller kan forsterkes av miljøfaktorer. For eksempel kan barn som sliter med lærevansker eller psykososiale utfordringer, ha erfart store mangler i sitt oppvekst- og opplæringsmiljø. Deres problembelastning framstår dermed som følge av et samspill mellom personlig sårbarhet og risikofaktorer i miljøet (jf. kapittel 21).

Dessuten er en funksjonsnedsettelse sjelden en statisk tilstand. I vårt samfunn kan barn med funksjonsnedsettelser blant annet få tilbud om funksjonsforbedrende hjelpemidler. Det innebærer en interaksjon mellom individ og støttevilkår, som medfører at funksjonsnedsettelse også kan karakteriseres som et dynamisk begrep.

Begrepet funksjonsdiskriminering setter søkelys på forskjellsbehandling sårbare barn og unge med funksjonsnedsettelser møter på de fleste livsarenaer. Derfor refereres det også til funksjonsdiskriminerte barn og unge.

I barnehagen og skolen er diskrimineringen en generell følge av at standardkrav ikke korresponderer med den faktiske variasjonen i funksjonsevner blant barn og unge. Det betyr at infrastrukturen stiller krav om en variasjonsbegrensning som har funksjonsdiskriminerende konsekvenser. Dette har bakgrunn i at sosiale systemer og organisasjoner søker etter ordninger som samsvarer med det mest vanlige – det som framtrer som det normale.

Barn og unge som faller utenfor rammene for såkalt normalitet, har dermed særlig risiko for å bli hindret av utfordrende barrierer og krav. Det kan være snakk om mangel på hjelpemidler og et tilrettelagt miljø for alle til å delta i lekeog læringsaktiviteter. Kravene til stillesitting i skolen er for eksempel en stor utfordring for hyperaktive elever. Funksjonsdiskrimineringen kan også bestå av fravær av positive forventninger hos personalet i barnehagen og skolen, og utstøtende holdninger hos de andre barna.

Da uverdige former for diskriminering er i strid med etiske verdier som barnehagen og skolen skal bygge på, peker det på markante behov for integritetsvern og andre former for forebyggende tiltak.

Ikke sjelden blir muligheter ved mangfoldet oversett. Mangfold har dessuten den senere tiden blitt en politisert betegnelse etter Trumps presidentordre i 2025 om fjerning av mangfold som kjerneverdi. TV-serien Team Pølsa har med sin oppladning til og deltakelse under VM i Trondheim i 2025 imidlertid vist oss hvordan mangfoldet kan øke teamprestasjoner, og i forskning diskuteres også svært viktige gevinster av mangfoldet: institusjonelt, samfunnsmessig og individuelt (Gurin, 1999; Milem, 2003). Eksempler på den institusjonelle gevinsten kan være økt kreativitet og innovasjon, studentsentrerte tilnærminger til læring og opplæring og et personale med større grad av mangfold (Milem, 2003). Eksempler på samfunnsgevinsten kan være at flere barn og unge med erfaring fra en mangfoldig skole tar utdanning og mestrer livet (Milem, 2003), og dette vil på sikt også øke produktiviteten og senke kostnader knyttet til arbeidsledighet. Forskning antyder også en helsegevinst for personer som kommer ut i arbeid og blir mer selvstendig (Saxby et al., 2023; Schur, 2002). Vi kunne pekt på ytterligere institusjonelle og samfunnsgevinster, men vi vil i denne sammenheng legge hovedvekten på den individuelle gevinsten av mangfoldet for å synliggjøre hvordan den kan komme barn med og uten funksjonsnedsettelse til gode. En individuell gevinst kan f.eks. være økt læringsutbytte ved at et bredt spekter av perspektiver og erfaringer møtes og utfordrer eksisterende oppfatninger og stimulerer til kritisk tenkning, og derigjennom fører til en mangfoldig læring, samt erfaring med hvordan man kan motivere, tilpasse og effektivisere læringsprosessen. En annen individuell gevinst kan være demokratisk utbytte knyttet til det å være aktiv deltaker og fremme forståelse av samfunnet vi lever i, med dets økende mangfold og kompleksitet. Det diskuteres også hvordan mangfoldet i skolen kan bidra til å bedre samarbeidsferdigheter og redusere konflikter gjennom bevissthet og kunnskap om og erfaring med menneskelige ulikheter. En tredje individuell gevinst kan være livsmestring gjennom det å lære å leve og arbeide mer effektivt i et mangfoldig samfunn. Økt fleksibilitet, mer empati og forståelse samt sosial kompetanse er eksempler på mulige gevinster på dette området. En fjerde individuell gevinst kan være prosessutbytte gjennom f.eks. bedret skole- og læringsmiljø og økt elevtilfredshet og bedre helse (Gomez & Bernet, 2019). Et femte og mer langsiktig gevinst er materielt utbytte, f.eks. med økte lønninger til arbeidstakere som har gått på skoler med vekt på mangfold.

Det må imidlertid understrekes at dersom man hevder å støtte mangfold uten faktisk å rigge skolen og skolesystemet til å takle dette, er det ikke slik at alt ordner seg selv og automatisk fører til inkludering og positive resultater. En uttalt satsing på mangfold og inkludering kan snarere virke mot sin hensikt om det ikke følges opp og iverksettes tiltak for å lykkes med målsettingen man har satt. Så her har myndighetene, den enkelte skoleeier, skolepersonalet, foreldre og elever et reelt ansvar sammen for at man faktisk skal lykkes med å ivareta en målsetting om mangfold (jf. Leer et al., 2025).



Spesialpedagogikkens faglige identitet

For å bidra til å virkeliggjøre de formålene som er skissert ovenfor, er et grunntrekk ved spesialpedagogikkens identitet å framstå som et lærings- og verdifag.

I norsk sammenheng har denne forståelsen av spesialpedagogikkens mål og innhold vært sterkt preget av den kontinentale utformingen av faget. Den kompetanseutviklingen som begynte etter frigjøringen i 1945, baserte seg i stor grad på den heilpedagogiske tradisjonen, der Heinrich Hanselmann var en framtredende fagperson (Hanselmann, 1930). Han var den første europeiske professoren i spesialpedagogikk, tilknyttet Universitetet i Zürich, og tidlig i 1930-årene utviklet han spesialpedagogikk som et eget akademisk studiefag.

Han framholdt at faget måtte hente kunnskaper fra både medisin, psykologi og pedagogikk (Hanselmann, 1930). Den flerfaglige identiteten begrunnet han i behovet for relevant kompetanse for å imøtekomme en mangfoldig målgruppe. Det sentrale var å gi barn med funksjonshemming opplæring, både for å stimulere deres utvikling og begrense negative følger av barnas handikap.

Hanselmann (1930) la stor vekt på at barna var noe mer enn individer som skulle kureres for deres vansker. De skulle gis muligheter for en personlighetsutvikling som ga grunnlag for et verdifullt livsinnhold.

Hanselmanns ideer inngår i dag i den internasjonale barnekonvensjonen, som i 2003 ble innlemmet som rettighet i norsk lovgivning. Med barnas beste som grunnprinsipp legger barnekonvensjonen (Barnekonvensjonen, 1989, artikkel 3) vekt på at alle har rett til omsorg, opplæring, helsetilbud, sosial trygghet og rett til beskyttelse mot alle former for diskriminering, omsorgssvikt og overgrep. I Barnekonvensjonen (1989) artikkel 23 understreker konvensjonen at barn med psykisk og fysisk funksjonsnedsettelse har rett til et fullverdig liv som sikrer deres verdighet, fremmer selvtillit og fremmer barnas aktive deltakelse i samfunnet. Samtidig påpekes det at alle barn har rett til medbestemmelse og gode vilkår for læring og utvikling.

Dette er rettigheter og verdier som er utdypet i FN-konvensjonen om rettighetene til mennesker med nedsatt funksjonsevne – en konvensjon som Norge ratifiserte i 2013. Denne konvensjonen påpeker verdighetsopplevelsens grunnleggende betydning og framhever at barn med særlige behov har rett til en opplæring som kan medføre opplevelse av egen verdighet og verdi (De forente nasjoner, 2006, artikkel 24). Å få erfare egen verdighet vil i første rekke innebære muligheter til å få oppleve seg selv på positive måter i skolen og i andre sosiale kontekster.



Internasjonale fagstandarder

I internasjonal sammenheng har Council for Exceptional Children (CEC) en sentral posisjon for å fremme utviklingen av spesialpedagogikk som praksisfag og forskningsområde (2020). CEC driver omfattende opplysnings- og publiseringsvirksomhet, og utgir fagtidsskriftene Teaching Exceptional Children og Exceptional Children. CSC sin utviklingen av internasjonale standarder med spesifiserte krav til studier i spesialpedagogikk har gitt faget et samlende faglig og etisk grunnlag (CEC, 2020). Målet med standardene er å sikre studentenes faglige utvikling slik at de effektivt kan støtte barn og unges opplæringsbehov. I tabell 1.1 presenteres de sju standardene.

Til hver av standardene gis det konkrete spesifikasjoner av teoretiske og praktiske krav til innholdet i studiene (se nettsiden til CEC for beskrivelser av standardene). Det framgår også at studenter i spesialpedagogikk skal ha praksiserfaringer som dekker ulike aldere (barne- og ungdomsårene), ferdigheter og samarbeidsmuligheter, under veiledning av kvalifiserte fagpersoner.

I tillegg til standardene presentert under har CEC også egne standarder for «Early Childhood» som et spesialområde. Dette er begrunnet med den store risikoen og de store mulighetene som knytter seg til de tidlige leveårene. Kvalitetsstandarden understreker betydningen av spesialpedagogisk innsikt for å beskytte sårbare småbarn og styrke deres utviklingsmuligheter.


Tabell 1.1 Sju standarder for høyere studier i spesialpedagogikk






	Standard

	Innhold






	1

	Følge etiske retningslinjer




	2

	Forstå og kunne håndtere barnets individuelle utviklings- og læringsbehov




	3

	Følge barnets læreplan/IOP




	4

	Kartlegge barn og miljø




	5

	Effektiv læringsstøtte




	6

	Utvikle trygt læringsmiljø som støtter sosial, emosjonell og adferdsmessig vekst




	7

	Samarbeide med andre i barnets opplæringsmiljø, foreldre, PPT etc.






Videre finnes det egne standarder for profesjonsetikk. Disse standardene legger særlig vekt på personlig integritet for å ivareta sårbare barns lærings- og utviklingsbehov på en troverdig måte. Det innebærer å være en profesjonell hjelper og støttespiller for barn med nedsatte funksjonsevner og å bidra til å støtte initiativer som gagner barna, deres familie og fagutviklingen generelt. Dessuten poengteres selvrefleksjon og utvikling av egen kompetanse som et yrkesetisk krav, og det oppfordres også til aktiv deltakelse i profesjonelle organisasjoner for å fremme spesialpedagogisk innsikt og spredning av kunnskap om fagets muligheter.



Arbeids- og basisoppgaver

Spesialpedagogikken framstår som samfunnets faglige ressurs for å gi opplærings- og utviklingsmuligheter til barn og unge med særlige behov. Dette handler om å fylle kvalifiserte faglige funksjoner, som kan sammenfattes med fire spesialpedagogiske basisoppgaver. Dette omfatter:


	kartlegging av vansker, ressurser og muligheter


	gjennomføring av støtte- og hjelpetiltak for læring og utvikling


	forebygging av risikofaktorer og problemutvikling


	personlige muligheter for utvikling av kompetansefortrinn




Formålet med spesialpedagogisk kartlegging er å oppdage og beskrive særlige vansker og problemer, samt å avdekke potensielle ressurser og utviklingsmuligheter.3 Dette gjelder både på individ- og systemnivå og omfatter dermed både kartlegginger av barn og unge samt deres miljø og kontekstuelle tilhørighet (barnehage, skole og institusjon). Spesialpedagogisk kartlegging som utføres av spesialpedagog, har primært som formål å gi grunnlag for tilpassede opplæringstiltak.

I praksis omfatter kartleggingen undersøkelser og vurderinger for å:


	oppdage og beskrive barns vansker og deres forutsetninger


	identifisere barnas interesser, potensielle ressurser og utviklingsmuligheter, ønsker og prioriteringer


	avdekke behov for funksjonsstøttende eller kompenserende hjelpemidler


	vurdere muligheter og mangler i barnehager og skoler


	undersøke virkningen av iverksatte tiltak i form av kartlegging (særlig dynamisk kartlegging) på individnivå, og i form av evaluering på systemnivå




Kartleggingen kan innebære:


	innhenting av informasjon fra barnet, foreldre eller ansatte i barnehage eller skole


	samtale og bruk av ulike former for observasjon på individ- eller systemnivå


	gjennomføring av screening eller individuelle funksjonstester




Ved observasjon og testing stilles det metodiske krav både om valide og reliable framgangsmåter og målemetoder.

En helhetlig kartlegging av barns ressurser og hindringer har relevans for å finne fram til funksjonsfremmende hjelpe- og støttetiltak. Engasjerende og motiverende læremidler vil her ha særlig betydning. En god kartlegging innebærer også en vurdering av muligheter til å legge til rette for både å fremme og imøtekomme kompetansefortrinn. Det handler om det enkelte barnets ressurser for å utvikle særlige egenskaper, ferdigheter og interesser.

Barn og unge med behov for spesialpedagogiske støtte- og hjelpetiltak trenger vanligvis ulike former for stimulering og læringshjelp. Dette omfatter ofte individuelt tilpassede tilnærminger, som kan utvikles på bakgrunn av kartlegginger. Med læringshjelp forstår vi en helhetlig tilnærming for å utvikle en ønskelig kompetanse.

I mange tilfeller er det avgjørende at det finnes tilbud i miljøet for å ivareta den enkeltes ressurser og potensial.

Alle har behov for å lykkes med noe for å fremme engasjementet for læring og styrke tiltroen til egne muligheter. Det er av grunnleggende verdi at barna får knyttet positive følelser til sin læringsprosess. Noen av de mest relevante støtte- og stimuleringstiltakene omfatter:


	dagliglivsferdigheter (ADL)


	utvikling av lese- og skriveferdigheter


	tilgang til alternativ og supplerende kommunikasjon (ASK)


	sanseforsterkninger med høreapparatur og optiske hjelpemidler


	kompensatorisk sansing med tegnspråk, punktskrift osv.


	motorisk funksjonsstøttende hjelpemidler


	læring og mestring av sosiale og emosjonelle normer


	kompetansefremmende og beskyttende ressurser i livsmiljøet




For sterkt hørselshemmede barn er det særlig aktuelt med CI, kombinert med spesialpedagogisk oppfølging (jf. kapittel 19). For alle barn og unge med funksjonsnedsettelser vil det være viktig at de får støtte til å akseptere sin situasjon, og stimulere deres selvverd og pågangsmot.

I spesialpedagogisk sammenheng er forebygging innsiktet på å begrense risikofaktorer, fremme beskyttende faktorer og styrke barns livsmestrende kompetanse. Det sentrale er å sørge for individuelt tilpasset og tilrettelagt omsorgs- og opplæringskvalitet, og et betryggende integritetsvern.

For eksempel ble det i rundskrivet «Forebyggende innsats for barn og unge» fra i alt sju norske departementer poengtert at god forebygging er en av de viktigste investeringene et samfunn kan gjøre – først og fremst ut fra menneskelige hensyn, men også i et samfunnsøkonomisk perspektiv (Barne- og familiedepartementet, 2013). Dette har dels bakgrunn i at mange barn og unge er i risiko for å bli rammet av omsorgs- og opplæringssvikt, diskriminering og krenkelser, som har et stort skadepotensial. På systemnivå kan forebygging være direkte innsiktet på å begrense en problemskapende praksis i barnehager og skoler.

Generelt forebyggende arbeid kan omfatte informasjon, opplysning og lovgivning, eller særlige tilbud og tiltak for alle som tilhører en bestemt populasjon, for eksempel alle førsteklassinger. Dette kalles primærforebygging eller universell forebygging. Forebyggingen kan også bestå av tiltak for barn som anses å være i særlig risiko for problemutvikling. Det kalles gjerne selektiv forebygging, som handler om tiltak som retter seg mot grupper eller enkeltindivider med identifiserte problemer. Dette vil være en problembegrensende forebygging som er innsiktet på å forbedre barnets situasjon og motvirke utvikling av tilleggsvansker. Det kan det for eksempel være snakk om å hindre sosiale og emosjonelle tilleggsbelastninger av å ha «en vanske».

Forebygging vil inkludere både beskyttelse og utvikling av selvbeskyttende ressurser mot risikofaktorer. Det første handler om tiltak for å beskytte mot utrygghet, bekymringer, skader og andre uønskelige tilstander. Selvbeskyttelse vil innebære kompetanseutvikling for å fremme den enkeltes motstandsdyktighet mot risikofaktorer, noe som krever læring og opplæring for styrke den personlige kompetansen til å motstå og begrense innflytelsen av risikofaktorer. Som forebyggende strategi vil det innbefatte tilbud som kan gi økte forutsetninger til å mestre personlige påkjenninger.

I tråd med erfaringer fra helseområdet kan det forventes at en systematisk forebyggende virksomhet vil stimulere til en kvalitetsutvikling av barnehagen og skolen (Mæland, 2021).

I tillegg til relevante støtte- og hjelpetiltak skal spesialpedagogikken gi vilkår for personlighetsutvikling, med selvakseptering og livskvalitet (jf. avsnittet «Spesialpedagogikkens faglige identitet»). Dette innebærer at barnas kompetansefortrinn bør ivaretas, ved at de gis muligheter til å oppleve mestring og likeverdighet.

For opplæringen medfører det at den enkeltes personlige ressurser aktiviseres og videreutvikles. Det handler om både særlige egenskaper, ferdigheter og interesser. Et barn med funksjonsnedsettelser skal dermed få oppleve seg selv på positive måter, og ikke i første rekke som et problem eller som en hjelpetrengende.

Utvikling av kompetansefortrinn forutsetter læring som fremmer:


	positive opplevelser av seg selv


	opplevelser av mestringsglede


	utvikling av personlige interesser




Det sentrale er å bidra til at barna får et meningsfullt og aktiviserende livsinnhold, blant annet ved å få muligheter til å tilegne seg noe «jeg kan», eller som er «min interesse».

Å ha en engasjerende interesse, som f.eks. idrett, musikk eller teknikk, kan bidra til økt livskvalitet nå og i fremtiden (Steinberg & Simon, 2019). Slike interesser kan bidra til selvrealisering, og også til å øke senere muligheter for å komme i arbeid. Å utvikle et godt talespråk er avgjørende for effektiv kommunikasjon og forståelse, både i skolen og senere i yrkeslivet, mens sosial kompetanse kan styrke samarbeidsevnen og føre til aksept fra medelever og kolleger. På denne måten kan en engasjerende interesse utruste barnet med nødvendige ferdigheter for å lykkes i yrkeslivet og andre miljøer, samtidig som det bidrar til økt personlig tilfredshet og trivsel i hverdagen.

I praksis kan for eksempel et barn med utviklingshemming, synshemming eller taleforstyrrelse få muligheter til å utvikle interesse for musikk, eller barn med hørselshemming kan få vilkår for å utvikle en interesse for kunst eller håndverk. Vi kan merke oss at det er få personer med sterk hørselshemming som er billedkunstnere eller skulptører. Det kan avspeile at skoleopplæringen ikke ga dem vilkår for å utvikle kompetansefortrinn, ved å få utviklingsmuligheter på et område der de som seende ville ha en likeverdig posisjon med andre elever. Derimot har de trolig fått rikelig med læringsoppgaver der deres hørselshemming har framstått som en stor hindringsfaktor.

Ved å vektlegge likhet framfor likeverdighet er det risiko for at barnas ressurser blir absorbert i strevet med å mestre uoverstigelige hindringsfaktorer, og at de som voksne havner på utsiden av arbeids- og samfunnslivet.



Utfordringer

En generell og sentral utfordring består i å avskaffe ulike barrierer som hindrer barn og unge med funksjonsnedsettelser i å få tilgang til det fellesskapet kan by på av oppgaver og muligheter. Dette handler blant annet om utstøtende ideologiske bølger, der arvehygienisk tenkning og praksis er et dramatisk historisk eksempel. Pedagogiske trender som medfører nedvurderinger av behovet for spesialpedagogisk kompetanse, kan også medføre utfordringer for barn med funksjonsnedsettelser og deres familier. Det kan dermed bidra til en svekkelse av spesialpedagogiske tilbud i barnehagen og skolen.

Dette kan illustreres ved at meldingen som la premisser for Rammeplanen for barnehagen (Meld. St. 19 (2015–2016)), ignorerte å omtale spesialpedagogiske kompetansebehov. Tendensen til å overse eller tilsløre behovet for spesialpedagogikk gjenkjennes fra læreplanene for skolen. Selv om lovverket gir skolen et tydelig mandat om å ivareta opplæringsbehovene til elever med funksjonsnedsettelser, blir behov for voksenpersonale med spesialpedagogisk kompetanse usynliggjort både i lovverk og nasjonale læreplaner. For barn og unge med funksjonsnedsettelser er dette verken imøtekommende eller inkluderende.

Det er en stor utfordring at det ikke er utformet formelle krav til spesialpedagogisk kompetanse for å utøve individuell tilrettelagt opplæring.

Som framhevet i flere av bokas kapitler kan barn og unge med funksjonsnedsettelser oppleve ensomhet og forsømmelse både i barnehagen og skolen. Dette kan være en konsekvens av å praktisere integrering framfor å utvikle et inkluderende miljø der den enkelte får oppleve å være tilstrekkelig ivaretatt.

Det gjør seg dessuten gjeldende noen svært problematiske holdninger i befolkningen til spesialpedagogiske støtte- og hjelpetiltak. En av velferdsstatens selvsagte goder forbindes ofte med noe negativt, som dermed kan være sosialt stigmatiserende. Dette innebærer at skamfølelse utgjør en hindringsfaktor for ivaretagelsen av spesialpedagogiske behov, og dermed for viktige deler av det barne- og ungdomsfaglige arbeidsområdet.

På en grunnleggende måte er det en utfordring å bidra til at barn og unges verdighet anerkjennes uavhengig av deres funksjonskapasitet og støtte- og hjelpebehov.



Muligheter

Spesialpedagogiske tiltak gir en rekke muligheter for elever, lærere og andre involverte. I en studie av Werts og kolleger (2014) der 1754 lærere deltok, opplevde lærerne at spesialpedagogisk oppfølging blant annet fører til økt bruk av vurderinger og en mer presis identifisering av barnets behov, tidligere igangsetting av intervensjon og bruk av ulike og tilpassede undervisningsmetoder – og ikke minst bedre læringsresultater. Lærerne opplevde også at det har positiv innvirkning på deres egen profesjonsutvikling, og at det fører til mer samarbeid og foreldreinvolvering.

Et lovverk med tydelige rettigheter er avgjørende for at elever med funksjonsnedsettelser skal bli sett og få den hjelpen de trenger, men det sikrer ikke automatisk et spesialpedagogisk tilbud av høy kvalitet. Kompetanse og holdninger er også avgjørende for at alle barn skal ha like muligheter til læring. Inkluderende praksiser fordrer dessuten at det tas hensyn til sosial, kulturell og læringsmessig variasjon, og fokuserer på å identifisere og fjerne barrierer for deltakelse. Ulike spesialpedagogiske tilbud rettet mot blant annet fag, livsmestring og læringsmiljø kan støtte dette. Slike tiltak kan ha en direkte positiv effekt og i tillegg forhindre utviklingen av sekundære utfordringer, som emosjonelle, kognitive og atferdsmessige følgeproblemer. En sentral oppgave for fagfeltet er derfor å sikre kontinuerlig forskning og innovasjon for å utvikle effektive spesialpedagogiske metoder og ressurser.

Kunstig intelligens (AI) og maskinlæring er digitale ressurser som har stadig større innflytelse på utdanningsfeltet. De kan bidra til å redusere stigmaer ved å fremme deltakelse og læring for barn og unge med funksjonsnedsettelser. Forskning viser også at de kan identifisere lærevansker, og trolig muliggjøre tidligere diagnostisering, sikre mer tilpasset støtte samt overvåking av barnets valg, progresjon og resultater (Panjwani-Charani & Zhai, 2025). AI kan f.eks. bidra til direkte støtte til læring og opplæring på områder som lesing, skriving, rettskriving og matematikk (Dong et al., 2025). Selv om det er et stort potensial i AI, er det også etiske utfordringer rundt bruken av teknologien, og det er derfor viktig å utvikle nasjonale retningslinjer for bruk av AI-teknologier i barnehage og skole. I møte med disse teknologiske fremskrittene er det kritisk at dialogen om teknologiens rolle i utdanning og samfunn inkluderer lærere og personer med funksjonsnedsettelser, noe som til nå ofte har blitt oversett (Marino et al., 2023).



Sammenfatninger


Del I. Spesialpedagogikkens identitet som et mangfoldig lærings- og verdifag

Denne delen omfatter faglige perspektiver og forståelsesmåter, etikk, spesialpedagogiske rettigheter, historiske grunntrekk og kompetanseutvikling i spesialpedagogikk.


Kapittel 2. Edvard Befring: Spesialpedagogikk: verdigrunnlag, kompetansebehov og faglige perspektiver

Spesialpedagogikkens primære oppgave er å fremme læring, utvikling og livsmestring for barn som faller utenfor nådeløse rammer for normalitet. Dette handler om barn og unge med funksjonsnedsettelser og psykososiale utfordringer som har behov for spesialpedagogisk støtte og hjelp, der det i stor grad vil være snakk om å bidra med funksjonsforsterkende eller funksjonskompensatoriske tiltak.

Kapittelets formål er for det første å belyse spesialpedagogikkens verdigrunnlag, der verdighet og inkludering framheves sammen med rettferdighet, likestilling og integritetsvern. For det andre er formålet å belyse spesialpedagogikkens faglige kompetansegrunnlag. Det handler i stor grad om kunnskaper om læringsprosessens muligheter for den enkelte, og om biologisk og teknologisk innsikt. Her inngår digital kompetanse, der kunstig intelligens (KI) er en løfterik fornyelse for å forbedre vilkårene for å gjennomføre både forebyggende tiltak og støtte- og hjelpetiltak.

For det tredje tar kapittelet sikte på å beskrive faglige perspektiver som gir essensielle føringer for spesialpedagogisk praksis, med behovs- og kommunikasjonsperspektivet, livsmestrings- og berikelsesperspektivet. Dette er faglige perspektiver som gir grunnlag for å forstå essensielle trekk ved spesialpedagogisk tenkning og praksis. Til slutt rettes søkelyset på mobiliserende krefter som kan styrke lærings- og framtidsvilkårene for barn med spesialpedagogiske behov.



Kapittel 3. Solveig Magnus Reindal: Spesialpedagogikk – noen etiske problemstillinger og normative teorier

Målet for dette kapittelet er å belyse ulike sider av det spesialpedagogiske arbeidsfeltet som aktualiserer etiske problemstillinger. Gjennom lov og læreplanverk er pedagoger og spesialpedagoger betrodd et mandat som går ut over det å bare undervise om etikk og moral. Opplæringen er samtidig et moralsk anliggende fordi barnets menneskelighet skal utvikles og ivaretas. Å handle moralsk er dermed en del av den faglige kompetansen til alle spesialpedagoger.

Kapittelet klargjør etiske begreper som pliktetikk, sinnelagsetikk, nytteetikk, konsekvensetikk, dydsetikk, nærhetsetikk og kapabilitetstilnærmingen, og belyser skillet mellom teleologiske teorier (som vektlegger formål) og deontologiske teorier (som vektlegger plikt).

Det pekes på betydningen av etisk refleksjon i relasjon til hvilke væremåter og muligheter man ønsker å fremme gjennom teknologiske nyvinninger, og det reises spørsmål om hvordan spesialpedagogikken kan ivareta menneskets unike rolle og funksjon i møte med teknologiske muligheter og nyvinninger.



Kapittel 4. Jon Christian Fløysvik Nordrum: Rettigheter til barn og unge med behov for tilrettelegging i skolen og barnehagen

Dette kapittelet klargjør at rettigheter er oppgaver og rettskrav som blant annet kommuner, barnehager og skoler er forpliktet til å oppfylle, og som ikke kan prioriteres bort. Risikoen for at nettopp det kan skje, utgjør den essensielle bakgrunnen for at oppgaver og ytelser rettighetsfestes. Ved en rettighetsfesting fastslås det at spørsmålet om deres behov skal dekkes, ikke skal være avhengig av en prioriteringskamp mot alle andre gode formål.

Rettighetene til spesialpedagogisk støtte og hjelp er forankret i Grunnloven, som står øverst i rettssystemet, og slår fast at barns beste er et grunnleggende hensyn (Grunnloven, 1814, § 104), og at alle barn har rett til opplæring som ivaretar den enkeltes evner og behov (§ 109).

I barnehageloven er denne rettigheten formulert slik: «Kommunen skal sikre at barn med nedsatt funksjonsevne får et egnet individuelt tilrettelagt barnehagetilbud» (barnehageloven, 2005, § 19g). I barnehagen vil det være snakk om barn som har en forsinket eller annerledes kompetanseutvikling, språklig og sosialt, og som har særlige behov for læringsimpulser i lek og fellesskap med andre barn.

I opplæringslova er denne rettigheten formulert slik: Elevar har rett til individuelt tilrettelagd opplæring dersom dei treng det for å få tilfredsstillande utbytte av opplæringa (opplæringslova, 2023, § 11-6). Det påpekes at innholdet i det spesialpedagogiske tilbudet i skolen skal bygge på en vurdering av elevenes utviklingsutsikter og mål som er realistiske for eleven. Dette omfatter støtteog stimuleringsbehov for å utvikle grunnleggende ferdigheter, blant annet i lesing og skriving. Det kan innebære opplæring i bruk av alternativ og supplerende kommunikasjon (§ 11-12).

I kapittelet påpekes det at mange har rettigheter de ikke vet om, og at det i forvaltningen er for lite kunnskap om lovverket og rettigheter for personer med funksjonsnedsettelser. Det er derfor viktig å ikke uten videre anta at det som er praksis, eller en rådende oppfatning, nødvendigvis er i tråd med loven. Som ansatt i barnehagen, kommunen eller PP-tjenesten har man et selvstendig ansvar for å se til at lovgitte rettigheter oppfylles. Det kan heller ikke legges til grunn at de som i første omgang har rettighetene, de sårbare småbarna selv, eller de foresatte, er i stand til å påpeke og realisere rettighetene.



Kapittel 5. Berit H. Johnsen: Spesialpedagogiske røtter og fagets utvikling

Formålet med dette kapittelet er å gi innblikk i spesialpedagogikkens idégrunnlag og historiske utvikling. Første del av kapittelet tar for seg begynnerfasen i det som i dag er den norske grunnskolen, med vekt på vilkårene for barn med særskilte behov. Hovedtyngden av framstillingen er lagt på idéer og idéskapere av sentral betydning for utviklingen av tilbud til barn med særlige behov. Presentasjonen tar utgangspunkt i noen hovedtrekk ved fagets europeiske røtter, og går videre til tidlig spesialpedagogisk debatt, og skole- og institusjonsbygging i Norden og Norge. Det gis også en kort innføring i tidlig utdanning av spesialpedagoger.

I kapittelet trekkes det historiske linjer fram til dagens spesialpedagogiske tenkning og praksis, der individuell tilrettelegging sikter på den enkeltes mestring og muligheter.

Mål og prinsipper om meningsfylt og verdig deltakelse i fellesskapet gjennom normalisering og inkludering drøftes i et eget avsnitt. Kapittelet avrundes med en kritisk drøfting av gapet mellom dagens idégrunnlag og praksis, og refleksjoner over veien videre med særlig vekt på spesialpedagogikkens rolle for å begrense dette gapet.



Kapittel 6. Eva Simonsen og Edvard Befring: Spesialpedagogiske kompetanseløft og pionerinnsatser i historisk lys

Dette kapittelet viser at framveksten av spesialpedagogikken i Norge, som i andre land, i stor grad var resultat av banebrytende innsatser fra enkeltpersoner.

I en internasjonal sammenheng var opplysningstidens tiltro til menneskets muligheter en viktig inspirasjonskilde. Dette stimulerte til ambisjoner om å gjøre en humanitær innsats for å fremme forsømte og utstøtte barns livsmestrende opplæring.

I første rekke gjøres det rede for grunntrekk ved utviklingen her i Norge, der både idegrunnlaget, samfunnsmessige rammer og den konkrete innsatsen til sentrale norske pionerer blir framhevet. Dette var foregangspersoner som satte spor etter seg i samtiden ved å ta stilling til omstridte spørsmål, samtidig som de bidro aktivt til den spesialpedagogiske utviklingen både i teori og praksis.

Kapittelet belyser også gjennombruddet for den omfattende spesialpedagogiske kompetanseutviklingen i siste halvdel av 1900-tallet, der også banebrytende innsatser fra enkeltpersoner hadde avgjørende betydning. I 1970–1980-årene ble det lagt til rette for en omfattende akademisk kompetanseutvikling. Det medførte at Norge snart skulle få det største spesialpedagogiske fagmiljøet i Norden.




Del II. Spesialpedagogikkens grunnleggende arbeidsoppgaver

Denne delen omfatter spesialpedagogisk kartlegging, forebygging i barnehage og skole med vekt på læring og livsmestring, tidlig innsats med vekt på språkutvikling, den spesialpedagogiske tiltakskjeden og rådgivning.


Kapittel 7. Kari-Anne B. Næss, Elisabeth Hesjedal, Jørn Østvik, Silje Hokstad og Bjarte Furnes: Inkludering

Dette kapittelet handler om hvordan inkludering i skolen har blitt forstått, implementert og diskutert over tid, med henvisninger til både internasjonale menneskerettigheter, internasjonal og nasjonal forskning og nasjonal skolepolitikk. Operasjonaliseringen av inkludering varierer på tvers av forskningsstudier, policydokumenter, fag, lærere og skoler. Basert på eksisterende forskning finner forfatterne særlig fire dimensjoner som står sentralt: ideologi og holdninger, struktur, interaksjon og individ.

Dagens forståelse av inkluderende praksiser er resultat av en historisk utvikling: fra segregering i spesialskoler, gjennom en fase med integrering hvor alle elever skulle gå på samme skole, til nåtidens vekt på reell inkludering. Perspektivet på inkludering har imidlertid endret seg over tid. Tidligere ble inkludering ofte sett på som en individuell rettighet for enkelte elever, særlig de med lærevansker eller behov for spesialundervisning (som i dag er erstattet med individuell tilrettelagt opplæring). I dag er det imidlertid en bredere tilnærming hvor inkluderende praksiser forstås som en integrert del av skolesystemet, utformet for å imøtekomme og støtte alle elever, uansett bakgrunn eller utfordringer.

Til tross for ideologiske og politiske føringer om inkludering er det et gap mellom ideal og virkelighet i norske skoler. Statlige initiativ som kompetanseløftet for spesialpedagogikk og inkluderende praksis har blitt igangsatt for å styrke inkluderingen i skolen. Samtidig understrekes behovet for mer forskningsbasert praksis og en tydeligere forståelse av spesialpedagogens rolle i arbeidet med inkludering.



Kapittel 8. Marianne Klem og Bente E. Hagtvet: Spesialpedagogisk kartlegging

Dette kapittelet framhever at spesialpedagogisk kartlegging skal bidra til å avdekke og systematisk beskrive vansker, ressurser og utviklingsmuligheter både hos individer og miljøer med særlige behov og utfordringer. I praksis vil det være snakk om å samle inn og systematisere informasjon for å få et helhetlig grunnlag for å forstå og vurdere problemtilstander, og dermed bidra til at barn og unge med særlige behov får gode lærings-, utviklings- og livsvilkår. Det overordnede formålet er å utvikle tiltak for å avhjelpe problemer, styrke ressurser og skape økt mestringstro hos de involverte.

Kapittelet gjør rede for flere former for kartleggingsformål og metodiske tilnærminger. Dette innbefatter i særlig grad screening, utviklings- og tiltaksutprøvende kartlegging, samt læringsstøttende kartlegging. Det gjøres også rede for vanlige metoder for å hente inn informasjon: observasjon, intervju og testmetodikk. Ulike tilnærminger og metoder vurderes med hensyn til å avdekke potensielle styrker og hjelpebehov.

Det gis også en helhetlig beskrivelse av kartleggingsprosessen i et tidsforløp, og man klargjør kompetansebehov og andre betingelser som er forbundet med en forsvarlig forvaltning av kartleggingsresultater. Det poengteres at en god kartlegging forutsetter relevante kvalifikasjoner, som innbefatter gode samarbeidsevner og evne til å omsette kartleggingsresultater til individtilpassede tiltak og tilbud.



Kapittel 9. Edvard Befring: Forebygging i et spesialpedagogisk perspektiv

Formålet med kapittelet er å belyse spesialpedagogisk forebygging i et problem-og i et mulighetsperspektiv, der søkelyset rettes mot både barns sårbarhet og muligheter for å frigjøre barna fra forhold som begrenser deres livskvalitet og utvikling. Dessuten pekes det på beskyttende faktorer både hos barna selv og i deres livsmiljø.

I et spesialpedagogisk perspektiv vil forebygging i stor grad bestå av funksjonsforsterkende og funksjonskompensatoriske tiltak. Det vil blant annet gjelde sansehemmede. For alle vil det imidlertid være snakk om beskyttende tiltak mot utrygghet, ensomhet og pedagogiske forsømmelser. For å styrke de selsbeskyttende ressursene vil det sentrale være opplæring for å fremme barns pågangsmot og selvregulerende kompetanse.

Det etiske verdigrunnlaget for forebygging er prinsippet om barns beste, som gjelder alle tiltak og handlinger som berører barn, og som har stor betydning for spesialpedagogikkens målgruppe (Grunnloven § 104; Barnekonvensjonen, art. 3). Det essensielle ved prinsippet om barns beste er at det framhever ansvarlige instansers plikt til å sørge for at barn får ivaretatt grunnleggende behov og rettigheter. Disse målsettingene er fulgt opp av Konvensjonen om rettighetene til personer med nedsatt funksjonsevne (CRPD), som FN vedtok i 2006, og som Norge ratifiserte i 2013. Denne omfattende konvensjonen framhever betydningen av å vise tiltro til utviklingsmulighetene til barn med nedsatt funksjonsevne, og ha respekt for deres rett til å bevare sin identitet. Barna skal ha tilgang til «effektive støttetiltak tilpasset den enkeltes behov, i et miljø som gir størst mulig faglig og sosial utvikling, i tråd med målet om full inkludering» (art. 24). Dessuten understrekes det at det snarest mulig skal settes i verk virksomme tiltak med positive utsikter til utvikling og problembegrensning.



Kapittel 10. Bente E. Hagtvet og Marianne Klem: Forebyggende perspektiver på barns utvikling

I dette kapittelet settes det søkelys på forebyggende (spesial)pedagogiske tiltak som kan styrke ønsket utvikling, og minimere risiko for vansker og eventuelle konsekvenser av disse hos barnehagebarn. Mer avgrenset er formålet å belyse forebyggende (spesial)pedagogiske barnehagetiltak som gir langvarige virkninger på barns språklige, kognitive og psykososiale ferdigheter. Denne innfallsvinkelen er ment å komplementere kapittel 9, som mer generelt behandler forebygging i barnehage og skole.

Kapittelet presenterer tidlig forebygging som spesialpedagogisk tilnærming, med særlig vekt på språklige utfordringer. Det legges vekt på å beskrive kjennetegn ved spesialpedagogisk forebygging av høy kvalitet. Viktige suksessfaktorer innebærer at tilbud og tiltak innledes tidlig i barnets liv, har en betydelig intensitet, er langvarige og utføres av kvalifiserte fagpersoner.

Det drøftes forhold knyttet til individets og familiens risikoprofil, barnehagens rammebetingelser, innholdskomponenter i intervensjonen og didaktiske arbeidsmåter under gjennomføringen av forebygging.

Det poengteres at forebyggende tiltak fordrer relevant faglig kompetanse, empati og etisk bevissthet. I dette inngår åpenhet om egen usikkerhet og vekt på barnets ressurser og sterke sider uavhengig av barnets funksjonsnivå. Det pekes på spørsmålet om hva foreldrene selv kan gjøre for å støtte barnets utvikling, og betydningen av å sette inn tiltak før problemer har eskalert og barn og foreldre har mistet selvtillit og mestringstro.



Kapittel 11. Camilla Herlofsen og Sven Nilsen: Tiltakskjeden for individuelt tilrettelagt opplæring

Dette kapittelet handler om det som karakteriseres som tiltakskjeden for å ivareta den enkelte elevens rett til individuelt tilrettelagt opplæring. For noen elever kan det også omfatte rett til personlig assistanse og/eller fysisk tilrettelegging. Dette gjør det ønskelig med et system for å følge opp rettighetene i form av en tiltakskjede fra et problem oppdages og meldes fra om, til behovet sakkyndig vurderes, og videre til at tiltak vedtas, planlegges, gjennomføres og vurderes. Tiltakskjeden legger opp til en rolle- og ansvarsdeling der styrken i den samlede kjeden avhenger av kvaliteten i hvert ledd og av sammenhengen mellom leddene. Det påpekes at leddene i tiltakskjeden kan ses som faser der det er viktig at man kjenner til og forsøker å følge opp regelverket som gjelder, samtidig som man bruker det lokale handlingsrommet til å ta hensyn til lokale forhold og individuelle behov.

Hovedformålet med tiltakskjeden er av praktisk og pedagogisk art, og er knyttet til å bygge opp et best mulig støttesystem for opplæringen i skole og klasserom, slik at innsatsen når fram til elevene. Dette kan være avgjørende for at elevene skal få avklart og oppfylt sin rett til individuelt tilrettelagt opplæring.



Kapittel 12. Marianne Sandvik Tveitnes og Eva Simonsen: Dialog og samarbeid til beste for barn og unge

Dette kapittelet tar for seg spesialpedagogens rolle som rådgiver i møte med foreldre til barn og unge som har behov for særskilt tilrettelegging, samt rollen som rådgiver for ansatte i barnehager og skoler. Det reises spørsmål om hvordan spesialpedagogisk rådgivning kan bidra til å fremme barns beste gjennom likeverdig dialog og samarbeid med foreldre og ansatte i barnehager og skoler. Dessuten settes det søkelys på hvordan ivaretagelsen av prinsipper som inkludering og barnets beste legger føringer for denne rådgivningen.

I kapittelet framheves det at spesialpedagogisk rådgivning er noe mer enn overføring av teoretisk innsikt, og bygger på forståelse av at mennesker utvikler seg og lærer gjennom samspill og dialog med andre. Dette betyr at denne rådgivningen i stor grad handler om å legge til rette for en dialog hvor rådsøkere samarbeider med spesialpedagogen om å finne frem til gode løsninger. En slik prosess kan bidra til at rådsøker opplever mestring og styrkes i sine personlige forutsetninger for å møte fremtidige utfordringer. Kapittelet har dermed som formål å gi spesialpedagogiske profesjonsutøvere et grunnlag for å kunne diskutere og reflektere over visse aspekter som det er nødvendig å kunne noe om dersom man skal klare å støtte foreldre og ansatte i barnehager og skoler som opplever at de står i en vanskelig situasjon.




Del III. Spesialpedagogiske støtte- og hjelpetiltak for en mangfoldig målgruppe

Denne delen omfatter spesialpedagogisk tilrettelegging, omsorg og opplæring for barn og unge med mange former for funksjonsnedsettelser, lærevansker og psykososiale utfordringer, samt barn og unge med stort læringspotensial.


Kapittel 13. Kari-Anne B. Næss og Imac Maria Zambrana: Kommunikasjon og kommunikasjonsforstyrrelser

Dette kapittelet starter med en klargjøring av kommunikasjonsbegrepet og gir en beskrivelse av sentrale milepæler i kommunikasjonsutviklingen. Deretter beskrives ulike former for kommunikasjonsforstyrrelser med sentrale kjennetegn, konsekvenser og aktuelle spesialpedagogiske tiltak. Beskrivelsene omfatter språklydsforstyrrelse, taleflytforstyrrelse, språkforstyrrelse, annen spesifisert utviklingsmessig tale- og språkforstyrrelse og uspesifisert utviklingsmessig tale- eller språkforstyrrelse.

Verbal kommunikasjon er en sentral samhandlingsform i dagens samfunn. En vedvarende kommunikasjonsforstyrrelse kan derfor få alvorlige konsekvenser og ha omfattende innvirkning på f.eks. barnas deltakelse, samhandling, læring og utvikling og kan dessuten medføre sekundære konsekvenser i form av for eksempel sosiale og emosjonelle vansker. Kunnskap om og evne til iverksetting av tiltak for å fremme og tilgjengeliggjøre kommunikasjon er derfor avgjørende.

Kapittelet framhever at den digitale utviklingen skaper nye muligheter for barn med kommunikasjonsforstyrrelser. Selv om det fortsatt er en vei å gå med hensyn til brukervennlighet, har det likevel vært en enorm utvikling de siste årene blant annet når det gjelder mobiltelefoner, nettbrett og apper. Dette har gjort det stadig lettere for barn og unge med omfattende kommunikasjonsforstyrrelser å fungere på autonome og likeverdige måter i fellesskap og i samspill med andre.



Kapittel 14. Kari-Anne B. Næss, Nina Garmann, Janne von Koss Torkildsen og Sissel Ingvaldsen: Språkforstyrrelse hos barn

Språkforstyrrelser kan affisere innholdet, formen og bruken av språket, og det påpekes at barn kan ha utfordringer knyttet til språkforståelsen (impressive vansker), uttrykksevnen (ekspressive vansker), eller samtidige impressive og ekspressive utfordringer.

Kapittelet gjør rede for hovedtrekk ved språkutviklingen på ulike alderstrinn fra det første leveåret og ut skolealderen. Dernest gis det en kort presentasjon av ulike språkforstyrrelser. På den ene siden omfatter det språkforstyrrelser som opptrer sammen med andre biomedisinske tilstander, for eksempel utviklingshemming og autismespekterforstyrrelser. På den annen side omfatter dette utviklingsmessige språkforstyrrelser, der årsaken(e) er ukjent, men hvor mestring av ulike språklige ferdigheter går saktere enn hos de fleste jevnaldrende.

Kapittelet legger stor vekt på å klargjøre spesialpedagogiske muligheter med både støtte- og hjelpetilbud og forebyggende tiltak. Her påpekes det at det er gunstig å starte språkarbeidet med det som i størst grad hjelper barnet til å mestre kommunikasjon i ulike kontekster: språkforståelse, vokabular, bruk av ytringer og samtaleferdigheter. Dette kan muliggjøre aktiv deltakelse og bruk av språket i både læringssituasjoner og sosiale sammenhenger.



Kapittel 15. Solveig-Alma H. Lyster, Monica Melby-Lervåg og Hilde Hofslundsengen: Lese- og skrivevansker

Dette kapittelets formål er å belyse hvordan ordlesing og skriveferdigheter utvikles, hvordan dette er relatert til leseforståelse, og hva som karakteriserer lese- og skrivevansker. Samtidig settes det søkelys på hvordan vokabular og språkforståelse påvirker både ordlesing og leseforståelse. Dessuten legges det vekt på å presentere og diskutere kartlegging og tiltak som kan forebygge og avhjelpe lese- og skrivevansker. I kapittelet benyttes begrepet ordlesing om ferdigheten til å lese ord, og begrepet ordavkoding blir brukt om den grunnleggende omkodingen fra skrifttegn til lyd.

I kapittelet påpekes det at det kan tas utgangspunkt i tre ulike nivåer når vi skal forklare hvordan lese- og skriveferdigheter utvikler seg, og hvorfor noen barn får vansker med den skriftspråklige utviklingen: et genetisk og nevrologisk nivå, et kognitivt nivå og et atferdsnivå – det siste hva som faktisk kjennetegner barnets lese- og skriveferdigheter. Utviklingen vil også bli påvirket av oppvekstmiljøet, særlig av språkmiljøet hjemme. Ut fra en epigenetisk forståelse vil miljøpåvirkningen innebære at bestemte gener blir aktivert eller deaktivert.

Dette kapittelet legger størst vekt på kognisjon og atferd, da det i første rekke er disse to nivåene vi kan rette tiltakene mot. Samtidig poengteres det at elevers tiltro til egen læring og motivasjon for å lese og skrive er viktig.



Kapittel 16. Riikka Mononen og Anita Lopez-Pedersen: Matematikkvansker

Dette kapittelet begynner med presentasjon av en case: Håkon som har lærevansker i matematikk, og han følges som illustrasjon gjennom hele teksten. I den første delen av kapittelet gjennomgås ulike definisjoner av lærevansker i matematikk. Videre presenteres ulike framgangsmåter når det gjelder kartlegging av matematiske ferdigheter, samt forskningsbaserte tiltak for å gi støtte i opplæringen til elever med vansker. Det påpekes at det i alle klasserom vil være elever som strever med å lære matematikk. For noen er det snakk om problemer med grunnleggende ferdigheter som tallforståelse og aritmetikk. 10–15% av elevene i skolen er lavtpresterende i matematikk grunnet mangelfull motivasjon eller manglende ferdighetslæring. Den mer alvorlige formen for matematikkvansker betegnes gjerne som dyskalkuli, og kan forventes å utgjøre 5–7 prosent av elevene.

I kapittelet understrekes det at det er ønskelig med en tidligst mulig identifisering for å iverksette læringstilbud som kan avhjelpe vanskene. Relevante tilbud kan bestå av intervensjoner som er forskningsbaserte, for eksempel eksplisitte instruksjoner i kombinasjon med datastøttet opplæring. Det kan også være aktuelt å bruke visuelle representasjoner, som bilder, for å konkretisere og supplere opplæringen. Ofte er det behov for et individuelt tilpasset opplegg.



Kapittel 17. Kari-Anne B. Næss, Liv Inger Engevik, Veerle Garrels, Gøril Moljord og Hanne Høybråten Sigstad: Barn og unge med utviklingshemming – deltakelse, utvikling og læring

I dette kapittelet settes søkelyset på sentrale aspekter ved læring, funksjonsevne og støttebehov hos barn og unge med utviklingshemming. Forfatterne belyser behovet for effektive spesialpedagogiske tiltak og tilrettelegging, med utgangspunkt i nasjonale og internasjonale prinsipper og rettigheter om likeverd og deltakelse. Barn og unge med utviklingshemming utgjør en mangfoldig gruppe med ulike utfordringer, muligheter og behov. Selv om det er stor variasjon i funksjonsnivå mellom barn og på tvers av utviklingsområder hos det enkelte barn, innebærer utviklingshemming vanligvis betydelige vansker med læring og deltakelse i dagliglivets aktiviteter og sosiale fellesskap. Det kreves derfor spesialpedagogisk kompetanse for å kunne gi et kvalitativt godt og tilpasset opplæringstilbud til den enkelte.

Kapittelet viser hvordan slik kompetanse inkluderer forståelse for og kunnskap om forskningsbaserte tiltak for å realisere barn og unges lærings- og utviklingspotensial, samt identifikasjon av barrierer for læring og utvikling og måter å kompensere for utfordringer på. Det presiseres at retten til god omsorg og opplæring i barnehage og skole er den samme som for alle andre, og at barn og unge med utviklingshemming primært er barn og unge. Videre belyses betydningen av kartlegging, og det gis en rekke eksempler på aktuelle tiltak for læring, utvikling og deltakelse. Viktigheten av respekt, menneskeverd og grunnleggende verdier som retten til livskvalitet og et fullverdig liv går som en rød tråd gjennom kapittelet.



Kapittel 18. Gunvor B. Wilhelmsen: Synsvansker – aspekter ved læring og utvikling

Dette kapittelet gir en systematisk oversikt over hva ulike former for synsvansker kan innebære – med og uten alvorlige tilleggsvansker. Dessuten blir synets store betydning for barns læring og utvikling beskrevet. Det framheves at når synsvansker opptrer sammen med andre vansker, blir de spesialpedagogiske tiltakene ekstra utfordrende. Kapittelet skisserer relevante metoder for mestring og læring, og hensiktsmessige hjelpe- og læremidler blir fremhevet. Dessuten pekes det på at foreldre, barnehager og skoler som har et barn med synsvansker, vanligvis har behov for veiledning av synspedagoger for å kunne benytte hensiktsmessige metoder og tiltak. Dette innbefatter også at barnet får opplæring i ferdigheter som i størst mulig grad kan bidra til å stimulere synsfunksjonen eller kompensere for manglende syn.

Dette handler om at barnet trenger opplæring i ferdigheter som gjør at det kan utnytte synsresten, og hvis nødvendig å lære å benytte andre sanser. Det framheves at andre sanser til en viss grad kan kompensere for nedsatt eller manglende syn. I kapittelet vises det også til utviklingen innen kunstig intelligens, som har åpnet for stadig nye muligheter for å kompensere for redusert syn. Det påpekes at skolens viktige oppdrag er å gi en kompetent og oppdatert opplæring av alle elever med synsvansker, og det poengteres at tilretteleggingsbehovet for enkelte kan være omfattende.



Kapittel 19. Christiane Lingås Haukedal, Simon Sundström, Ulrika Löfkvist og Ona Bø Wie: Hørselstap hos barn

Dette kapittelet legger særlig vekt på å beskrive hørselssansen og hva som karakteriserer utvikling av talespråk hos barn med store hørselstap. Det pekes på at barnas muligheter for å høre og oppfatte tale har endret seg vesentlig over år, noe som er en følge av medisinsk og teknologisk utvikling, samt tilgang til spesialpedagogisk veiledning og tidlig oppfølging.

Norske barn som har medfødt hørselstap, eller som får et tidlig ervervet stort hørselstap, har i dag helt andre forutsetninger enn tidligere for å utvikle talespråk og lytteferdighet. Hovedgrunnen er at store hørselstap oppdages allerede i spedbarnsalderen. Dermed kan språkstimulering, samhandlingsveiledning til foreldre, bruk av høreapparat, CI eller andre hørselsimplantater iverksettes i løpet av barnets første leveår.

I gruppen barn med hørselstap bruker majoriteten i stor grad talespråk i hjemmet, i sosiale relasjoner og i ordinære opplæringssituasjoner. De fleste av disse barna har lettere til moderate hørselstap og bruker høreapparat, mens en mindre andel barn har store tap og får cochleaimplantat.

Utviklingen har ført til at det nå stilles krav om en spesifikk kartlegging av hørsel og språk for alle allerede i spedbarnsalderen. Det er også økt oppmerksomhet på regelmessig spesialpedagogisk veiledning av foreldre som barnas språkmodeller i en fase da hjernen er relativt plastisk og mottagelig for stimuli. Samlet sett vurderes det som viktig at barn med hørselstap får tidlig tilgang til effektiv kommunikasjon i et rikt og stimulerende språkmiljø, slik at kommunikasjonen mellom barn og foreldre fungerer fra tidlig alder.



Kapittel 20. Kristine Stadskleiv: Motoriske vansker og konsekvenser for utvikling og læring

Dette kapittelet omhandler barn med motoriske funksjonsvansker, som er en svært heterogen gruppe både når det gjelder vanskenes årsak og omfang, når vanskene oppstår, og når det gjelder forekomst av tilleggsvansker. Det pekes på skillet mellom grov- og finmotorikk, der grovmotorikk handler om aktiviteter som å sitte, stå, gå og løpe, mens finmotorikk er det som utføres med hendene, som å gripe, holde, peke, tegne og skrive.

Den motoriske utviklingen kan betegnes som normal, forsinket eller avvikende. Forsinket motorisk utvikling betyr at barnet når milepælene senere enn vanlig, mens barn med avvikende bevegelsesmønster kanskje aldri vil nå motoriske milepæler, som å kunne gripe eller holde, sitte eller gå uten støtte.

For barn som har en medfødt eller tidlig ervervet nevrologisk skade, er det behov for å legge til rette for å fremme en best mulig utvikling og om mulig kompensere for konsekvensene av de medfødte vanskene. For barn som har et normalt utviklingsforløp, og som så rammes av en hjerneskade eller av sykdom, vil det satses på at barnet skal gjenvinne mest mulig av tapt fungering. Hvis det er snakk om en fremadskridende sykdom, med økende tap av motoriske, kognitive og andre ressurser, består tiltakene primært i å opprettholde fungering og god livskvalitet så lenge som mulig.

Det framheves at tiltakene ikke bare bør legge vekt på de umiddelbare behovene, men også på forebygging av skjevutvikling og framvekst av nye problemer, tilleggs- eller sekundærvansker.



Kapittel 21. Edvard Befring og Marit Uthus: Sosiale og emosjonelle utfordringer blant barn og unge

Dette kapittelet gjør rede for sosiale og emosjonelle vansker hos barn og unge, og legger vekt på potensielle årsaksfaktorer, risikoforhold og beskyttende og selvbeskyttende faktorer.

Først presenteres grunntrekk ved utvikling av sosial og emosjonell kompetanse, med læring av atferd, ferdigheter, innsikt og holdninger. For enkelte kan denne læringen by på tunge utfordringer, med risiko for at man utvikler psykososiale problemer. Det kan være utløst både av barns sårbarhet og risikofaktorer i oppvekstmiljøet.

Dernest belyser kapittelet utagerende og innagerende vansker, med sentrale kjennetegn, utfordringer og muligheter. Det framheves så vel problemskapende, problemreverserende og forebyggende muligheter. Det gjøres også kort rede for mobbing, som ofte involverer barn med sosiale og emosjonelle vansker.

Videre redegjøres det for ADHD, og til sist belyses psykiske vansker, med forekomst og helsefremmende muligheter. I spesialpedagogisk sammenheng er det særlig relevant å rette søkelyset på hvordan barnehagen og skolen kan bidra til å fremme eller hemme barn og unges psykiske helse.



Kapittel 22. Anett Kaale og Anders Nordahl-Hansen: Autistiske barn og unge

Dette kapittelet omhandler barn og unge med autismespekterforstyrrelse (ASF). ASF er en nevroutviklingsforstyrrelse som forekommer hos cirka 1 prosent av alle barn. Det betyr at spesialpedagoger med stor sannsynlighet vil møte noen av disse barna i sin virksomhet. Barn og unge med ASF har vansker knyttet til sosial kommunikasjon og interaksjon og et stereotypt og repetitivt atferds- og tankemønster, men de er likevel en svært heterogen gruppe. Hvordan vanskene kommer til uttrykk og påvirker dem i hverdagen, vil være forskjellig fra person til person. Derfor er det ikke én type tiltak eller én intervensjon som passer for alle. Bred kunnskap om hvordan man kan etablere et autismevennlig miljø med struktur og forutsigbarhet og ulike intervensjoner, bør derfor inngå i spesialpedagogers fagkompetanse.

Kapittelet viser til forskningsbasert kunnskap om virksomme tiltak for barn og unge med ASF. Samtidig pekes det på at vi for eksempel vet lite om langtidseffekten av tiltak og hvilke barn som profitterer på hvilken type tiltak og intervensjoner.

Det framheves at det først og fremst er viktig å gjøre oss godt kjent med det barnet eller den ungdommen vi skal arbeide med, og så bruke den kunnskapen vi har om tiltak og intervensjoner, og gjøre nødvendige tilpasninger i et forsøk på å legge til rette opplæringen slik at den passer den enkeltes behov, styrker og interesser.



Kapittel 23. Ivar Morken, Jannicke Karlsen og May-Britt Monsrud: Migrasjonsrelaterte lærevansker

I dette kapittelet presenteres fagområdet migrasjonsrelaterte lærevansker. Dette er et vidt og omfattende fagområde i grenseområdet mellom spesialpedagogikk og en rekke andre fagdisipliner.

Kapittelet er utformet for spesialpedagoger, og tar sikte på å gi et bilde av utfordringer og muligheter som kan sammenfattes under betegnelsen migrasjonsrelaterte lærevansker. Kapittelet tar først for seg bakgrunnen for fagområdet: kultur, kulturmangfold og migrasjon, som danner bakgrunnen for kapittelets tre hovedtemaer.

Det første hovedtemaet omfatter det spesialpedagogiske perspektivet og hva som forstås med migrasjonsrelaterte lærevansker. Det andre dreier seg om mulige språklige utfordringer eller vansker som kan følge av det å måtte tilegne seg et andrespråk og å leve i en flerspråklig hverdag når førstespråket har minoritetsstatus. Det tredje hovedtemaet handler om psykososiale utfordringer ved migrasjon, samt potensielle utfordringer relatert til kulturpåvirkning og tilpasningsprosesser.

Elever med migrasjonsrelaterte lærevansker er en mangfoldig elevgruppe, og det er nødvendig å forholde seg til hver enkelt elev som et enkeltindivid med individuelle forutsetninger og ulik bakgrunn. Spesialpedagoger skal derfor ikke bare forstå situasjonen som elevene er i, men også legge til rette for læring, mestring og inkludering. Kunnskap om kultur, migrasjon og språk er relevant i den grad den kan brukes til å forebygge utvikling av spesialpedagogiske behov og til å legge til rette for spesialpedagogiske tiltak. Spesialpedagogikken representerer derfor et helhetsperspektiv med blikk for individualitet, ulikhet og mangfold, som er et viktig bidrag til et inkluderende, flerkulturelt samfunn.



Kapittel 24. Ella Cosmovici Idsøe: Spesialpedagogikk for barn med stort læringspotensial

Formålet med dette kapittelet er å belyse de unike egenskapene til barn med et stort læringspotensial, samt deres behov for både pedagogiske og spesialpedagogiske tilpasninger i skolen. Det påpekes at når man hører om «barn med stort læringspotensial», kan man lett tenke at dette dreier seg om barn som greier seg veldig godt i skolen. Det påpekes også at lærere kan ha en tendens til å beskrive disse barna som harmonisk utviklet, selvregulerte og høyt presterende. Dette stemmer ofte, men ikke alltid. Her finner vi også det ensomme barnet på bakerste rad, bråkmakeren eller den som strever med å håndtere både et stort læringspotensial og samtidig en funksjonsnedsettelse. I de fleste tilfeller lærer imidlertid barn med stort læringspotensial raskere enn andre og tilegner seg mer kompleks kunnskap sammenlignet med jevnaldrende. I likhet med andre er barn med et stort potensial for læring avhengige av et læringsmiljø som stimulerer utviklingen. Det refereres også til en ekspertutredning som i skolesammenheng har omtalt disse elevene som en pedagogisk og spesialpedagogisk forsømt gruppe. Dette handler om risiko for at barna ikke blir sett og møtt med adekvate læringsvilkår, faglig og sosialt. Det kan medføre tap av lærelyst, skolemotivasjon, underprestering, psykososiale vansker og skolefrafall.

Kapittelet framhever at barn med stort læringspotensial utgjør en mangfoldig gruppe der hver enkelt trenger å bli sett på sin måte, bli ivaretatt og inkludert med sine spesifikke personlige egenskaper. Politiske tiltak, gjeldende rammeverk og forslag til konkrete tiltak lærere kan bruke for å stimulere utviklingsmuligheter for disse barna i og utenfor skolen, er også beskrevet.




Del IV. Spesialpedagogikk i barnehage og skole

Denne delen presenterer ulike tiltak, rettigheter, utviklings- og læringsmuligheter for barn og unge med funksjonsnedsettelser, lærevansker og psykososiale utfordringer i barnehage, grunnskole og videregående opplæring.


Kapittel 25. Ingvild Åmot og Borgunn Ytterhus: Spesialpedagogisk arbeid i barnehagen

Dette kapittelet gjør rede for hva spesialpedagogiske oppgaver i barnehagen kan innebære, og framhever ansvaret for og betydningen av å forebygge, oppdage og sørge for at barn med særlige behov får den støtten og hjelpen de trenger. Det refereres til lov og rammeplan, der det er klargjort at barnehagen skal imøtekomme alle barnas behov for omsorg og læring, utviklingsstimulering og hjelpetiltak. Det er et ufravikelig krav at barnehagen skal ha en betryggende kvalitet, også for sårbare barn. Kapittelets spesialpedagogiske innhold er i særlig grad forankret i konkrete eksempler som belyser sårbare barns situasjon i barnehagen. Disse eksemplene har bakgrunn i forfatternes egen forskning, som illustrerer ulike former for praksis når det gjelder inkludering av barn med behov for særskilt tilrettelegging og spesialpedagogisk støtte og hjelp. Gjennom disse eksemplene diskuteres muligheter, utfordringer og tilrettelegging av spesialpedagogisk praksis.

Det blir lagt vekt på å belyse hvordan barn med spesialpedagogiske behov kan imøtekommes, kapittelet peker på at et helhetlig barnehagetilbud forutsetter en nær sammenheng mellom de spesialpedagogiske tiltakene og det allmennpedagogiske tilbudet, og at det kreves økte ressurser og relevant spesialpedagogisk kompetanse.



Kapittel 26. Sven Nilsen: Arbeid med opplæringstilbudet i grunnskolen for elever med individuelt tilrettelagt opplæring

Hovedtemaet for dette kapittelet er arbeid med og utforming av et egnet opplæringstilbud i grunnskolen for elever som har rett til individuelt tilrettelagt opplæring. Det redegjøres for det flersidige opplæringstilbudet disse elevene skal motta. Foruten opplæringslovens plikt til tilpasset opplæring belyses elevenes rett til individuelt tilrettelagt opplæring. Det vises til at noen elever kan ha behov for intensiv opplæring og rett til personlig assistanse og/eller fysisk tilrettelegging. Samtidig vektlegges betydningen av samordning og et helhetlig opplæringstilbud. Evaluering ses som viktig for å kunne avklare og iverksette de former for tilpasning som elevene trenger.

Utfordringer med inkludering belyses ut fra en flerdimensjonal tilnærming, der både en fysisk-organisatorisk, sosial og faglig-kulturell dimensjon vektlegges. Tidlig innsats framheves som viktig både for å forebygge, oppdage og gripe inn overfor vansker med og barrierer for læring.

For å ivareta en god opplæring for elevene framheves betydningen av å kjenne til deres rettigheter og til skolens plikter og ansvar for ulike former for tilpasning. Det bidrar til å klargjøre både de rammene som gjelder, og det handlingsrommet som regelverket gir rom for. Til slutt pekes det på noen utfordringer og dilemmaer knyttet til utforming av elevenes opplæringstilbud.



Kapittel 27. Reidun Tangen: Videregående opplæring for ungdom med spesielle behov

Dette kapittelet handler om veien inn i og gjennom videregående skole for ungdom med spesielle behov. Sentrale temaer er overgangen fra grunnskole til videregående skole, tilpasset opplæring og individuell tilrettelagt opplæring, blant annet lærekandidatordningen, som er etablert for ungdom som ikke kan oppnå full studie- eller yrkeskompetanse. Videre omtales ansvaret for oppfølging av enkeltelever. Skoleavbrudd/frafall og tiltak som kan forebygge dette, blir viet stor oppmerksomhet. Dette handler blant annet om elever som sliter med ulike vansker, som i liten grad opplever mestring, og som finner liten mening og verdi i skolegangen. De vil i mange tilfeller ha behov for særskilt tilrettelagt opplæring og tett oppfølging i kortere eller lengre perioder.

For å utvikle en god opplæring for den enkelte er det nødvendig å få innsikt i den unges forståelse av situasjonen. Behovet for å se opplæringen i et elevperspektiv er særlig påtrengende når eleven opplever spesielle vansker i læring og skoleliv, eller når man står overfor en ungdom som ikke ser noen annen utvei enn å avbryte skoleløpet.

Kvalifiserte lærere og tilgang på relevant spesialpedagogisk kompetanse framheves som en forutsetning for at skolen skal lykkes med dette. Viktig er det også at skoleeier og skoleledelsen er bevisst på sitt ansvar for elever med spesielle behov og går i spissen for å utvikle en inkluderende og lærende skole.



Kapittel 28. Reidun Tangen: Elevers skolelivskvalitet

Dette kapittelet presenterer en modell for skolelivskvalitet (KART-modellen) som omfatter fire dimensjoner: elevers kontroll over eget skoleliv, deres arbeid i skolen, relasjoner til lærere, medelever og andre samt tidsdimensjonen i skolelivet. Det siste innebærer at skolelivet her og nå formes i samspill mellom elevenes tidligere erfaringer og deres forventninger til og bekymringer for morgendagen og framtida.

Formålet med modellen er for det første å tjene som en ramme for å kartlegge og forstå elevers opplevelser og forventninger til skolelivet. For det andre gir en slik kartlegging grunnlag for en tilpasset opplæring og andre tiltak for å forbedre elevenes skolesituasjon. Kapittelet gir eksempler på hvordan elever med og uten spesielle behov opplever ulike sider av skolelivet, og drøfter hva som kan være viktig for å styrke elevers skolelivskvalitet.

Kapittelet framholder at bruk av KART-modellen bygger på samtale og annen kommunikasjon mellom lærer og elev, kombinert med observasjon av hvordan eleven mestrer og trives. Her kan det inngå mange former for kartlegging, for eksempel ved hjelp av ulike tester og prøver. Elevsamtaler, som er lovfestet, kan brukes til løpende kartlegging av positive og negative sider ved elevens situasjon både i og utenfor skolen. Siste del av kapittelet er viet elevsamtalen og den jevnlige dialogen.


Oppgaver til ettertanke og diskusjon


	Hva er spesialpedagogikkens formål og målgrupper?


	Hva menes med at spesialpedagogikk har en flerfaglig identitet og hvordan kan dette påvirke utviklingen av faget?


	Diskuter spesialpedagogiske utfordringer og muligheter knyttet til gjeldende opplæringslov.

1  Spesialpedagogikken vil også ivareta voksne med funksjonshemming, men i denne boka er det barn og unge som står i fokus, med særlig vekt på deres situasjon i barnehagen og skolen.



2  Som utdypet i kapittel 23 er det et framtredende trekk at elever med stort læringspotensial ikke får læringsoppgaver som svarer til deres forutsetninger, med risiko for motivasjonsproblemer, underytelse og psykososiale vansker som mulige følger. Se også NOU 2016: 14. Mer å hente. Bedre læring for elever med stort læringspotensial. Utredning fra et utvalg oppnevnt ved kongelig resolusjon 18. september 2015.



3  Det finnes to omfattende manualer, ICD og DSM, for kartlegging av et stort spekter av problemtilstander, som har spesialpedagogisk relevans. ICD (International Classification of Diseases) er i regi av WHO. Den første versjonen som kom i 1893, kalt The Bertillon Classification, var en oversikt over dødsårsaker. I Norge ble ICD-10 tatt i bruk i 1999, og statistiske data om sykdommer baserer seg på denne klassifikasjonen. DSM-systemet (Diagnostic and Statistical Manual of Mental Disorders) i regi av psykiatriorganisasjonen APA kom i første versjon i 1951. I dag samarbeides det om nye versjoner av ICD og DSM, og de to systemene har et tilnærmet felles innhold.









DEL I
Spesialpedagogikkens identitet som et mangfoldig læringsog verdifag

Denne delen omfatter faglige perspektiver og forståelsesmåter, etikk, spesialpedagogiske rettigheter, historiske grunntrekk og spesialpedagogisk kompetanseutvikling.








KAPITTEL 2
Spesialpedagogikk: verdigrunnlag, kompetansebehov og faglige perspektiver
Edvard Befring


Innledning

Spesialpedagogikkens primære oppgave er å fremme læring, utvikling og livsmestring for barn som faller utenfor nådeløse rammer for normalitet4. Dette handler om barn med funksjonshemminger og psykososiale utfordringer som har behov for spesialpedagogisk kompetanse, der det i stor grad vil være snakk om å bidra med funksjonsforsterkende eller funksjonskompensatoriske tiltak.

Kapittelets formål er for det første å belyse spesialpedagogikkens verdigrunnlag, der verdighet og inkludering framheves sammen med rettferdighet, likestilling og integritetsvern. For det andre er formålet å belyse spesialpedagogikkens faglige kompetansegrunnlag. Det handler i stor grad om kunnskaper om læringsprosessen og biologisk og teknologisk innsikt. Her inngår digital kompetanse, der kunstig intelligens (KI) er en løfterik fornyelse for å forbedre spesialpedagogisk forebygging og støttende tiltak.

For det tredje tar kapittelet sikte på å beskrive faglige perspektiver som gir essensielle føringer for spesialpedagogisk praksis, med behovs- og kommunikasjonsperspektivet, livsmestrings- og berikelsesperspektivet. Til slutt rettes søkelyset mot mobiliserende krefter som kan styrke lærings- og framtidsvilkårene for barn med spesialpedagogiske behov.



Spesialpedagogikken som verdifag

Etiske verdier gir føringer for alle former for spesialpedagogisk praksis, og er grunnleggende veivisere i omsorg og opplæring i barnehagen og skolen. Dette handler i særlig grad om verdier som opplevelsen av egen verdighet og inkludering, og om rettferdighet, likestilling og integritetsvern.


Opplevelsen av egen verdighet

Opplevelsen av egen verdighet og selvverd er framhevet i FN-konvensjonen om rettighetene til mennesker med nedsatte funksjonsevner – en konvensjon som Norge ratifiserte i 2013. Konvensjonen understreker at barn med særlige behov har rett til en opplæring som fremmer opplevelsen av egen verdighet og verdi (artikkel 24). «Overordnet del – verdier og prinsipper for grunnopplæringen» framhever betydningen av selvrespekt og påpeker at når barn får oppleve å bli anerkjent og vist tillit, vil de utvikle evne til å verdsette både seg selv og andre (Utdanningsdirektoratet, 2017).

I denne sammenheng er det relevant å vise til den såkalte kapabilitetsteorien, dels ved at teorien legger vekt på menneskets unike evner til å kunne oppleve egen verdighet, og dels mulighetene for å legge til rette for å få et verdig liv (Nussbaum, 2016). Dette innbefatter forutsetninger for empati med evne til å anerkjenne andres behov for selvrespekt og opplevelse av egen verdighet.

I en spesialpedagogisk kontekst kan dette være lettere sagt enn gjort, og barn med funksjonshemminger og psykososiale utfordringer trenger særlig støtte og oppmuntring for å akseptere sin situasjon og oppleve selvverd (Kirk et al., 2012). Med de sammenligninger som skjer, og formidling av glansbilder om det gode liv, er det rike muligheter til å utvikle et mindreverdig selvbilde. Barn som preges av mindreverd, kan også være særlig følsomme for andres vurderinger, og er ofte svært sårbare for kritiske kommentarer og tilbakemeldinger (Skaalvik & Skaalvik, 2022).

Å få oppleve egen verdighet og utvikle selvverd er derfor en generell utfordring for barn som utgjør spesialpedagogikkens målgruppe. Å kunne gi positive og anerkjennende tilbakemeldinger er dermed en sentral etisk fordring for alle som har ansvar for omsorg og opplæring. Samtidig kan dette være en krevende etisk verdi å etterleve i skolens hverdag.

For å gi en illustrasjon vil jeg vise til 15-åringen som i årevis levde med stempelet som problemelev. I en prat med denne gutten sa han at han ikke kunne huske at han noen gang hadde fått høre noe positivt om seg selv i skolen. Derimot hadde han stadig fått høre at han var et problem. De framtidsdrømmene han hadde hatt om å bli til noe, var ikke der lenger. For denne gutten var opplevelsen av egen verdighet på nullpunktet (Befring, 2018). Dette er et skremmende eksempel på hvor galt det kan gå.



Inkludering

Inkludering er en verdi som legger vekt på barns opplevelse av tilhørighet til et sosialt fellesskap, for eksempel til skolen. Det betyr at barna ikke bare er godtatt, men at de får erfare å være verdsatt. Dermed vil inkludering gi grunnlag for å fremme selvverd, mestring og psykisk helse (Uthus, 2022). I en veileder fra Utdanningsdirektoratet påpekes det at inkludering i skolen betyr at alle elever skal oppleve at de har en naturlig plass i skolefellesskapet, og at de får oppleve å være seg selv i dette fellesskapet (Utdanningsdirektoratet, 2023).

I 1970-årene kom begrepet integrering i fokus, og dette har blitt kalt den store integrasjonsbølgen. Nå skulle barn med funksjonshemminger og psykososiale utfordringer innlemmes i den lokale skolen. På samfunnsplan medførte integreringsprosessen at Lov om spesialskoler av 1951 ble avskaffet, og sentrale rettigheter for barn med spesialpedagogiske behov ble integrert i den felles grunnskoleloven for alle av 1975. Etter hvert ble også de statlige spesialskolene nedlagt.

Som dette viser, var integrering i første rekke et administrativt og organisatorisk begrep, som la føringer for at barna skulle innplasseres på skolesystemets premisser, noe som skulle vise seg å få problematiske konsekvenser. Dette ble også et sentralt tema under FN-året for funksjonshemmede (1981), og kravet om et tilgjengelig samfunn for alle og en skole for alle barn kom nå for alvor på den politiske agendaen.

I 1990-årene skulle så inkludering bli introdusert som skolebegrep, noe som medførte et særlig søkelys på den enkelte elevs opplevelser og erfaringer. For elevene skulle inkluderingen innebære opplevelsen av å høre til som verdsatt deltaker i skolefellesskapet.

En viktig inspirasjonskilde var UNESCOs Salamanca-erklæring av 19945, som fastslo at alle barn har rett til en skoleopplæring som gir læringsutbytte, og at prinsippet om inkludering skulle legges til grunn. Så langt mulig, og uansett vansker og forskjeller mellom barna, innebar det at læringen skulle skje i fellesskap. Inkluderende skoler måtte dermed legge til rette for en opplæringskvalitet som ivaretok et bredt spekter av læringsforutsetninger og læringsstiler (UNESCO, 1994).

Denne erklæringen handlet nok mer om inkludering i navnet enn gavnet, og framsto som en utbrodering av integreringsprinsippet. Norge ratifiserte imidlertid Salamanca-erklæringen, og begrepet inkludering kom inn i læreplanverket L97. Der ble det framhevet at skolen skulle være et romslig og inkluderende fellesskap for alle barn, og at skolene måtte settes i stand til det.

Inkludering har etter hvert blitt en verdibasert rettesnor for grunnskolen, der det grunnleggende kravet er at det gis rom for det store mangfoldet av barn, og at det ikke kreves det samme av alle.

Samtidig kan vi merke oss at begrepet inkludering ofte brukes i betydningen integrering. Det skygger for den essensielle kvaliteten ved inkludering som innebærer at barna skal oppleve tilhørighet til det sosiale fellesskapet, i denne sammenheng til skolen eller klassen, og at alle skal ha en naturlig plass i dette fellesskapet (Moen & Norozi, 2024). Da det i første rekke handler om elevenes subjektive opplevelse av å høre til som en anerkjent deltaker i fellesskapet, kan inkludering betegnes som et indrebegrep (Befring, 2018).

Det er bemerkelsesverdig at inkludering ikke er direkte nevnt i opplæringsloven (2023). Derimot inngår dette som mål og verdi i overordnet del av læreplanen (Utdanningsdirektoratet, 2017). I avsnittet «Et inkluderende læringsmiljø» framheves det her at skolen skal utvikle et raust og støttende læringsmiljø der elevene oppmuntres og stimuleres til inkluderende holdninger.



Rettferdighet

Rettferdighet er en etisk klassiker som danner et essensielt verdigrunnlag for spesialpedagogikken. Åpenlys urettferdighet opprører og er noe av det mest uverdige som kan skje, særlig når det rammer sårbare og vanskeligstilte. Det kan illustreres ved den handlingsmobiliserende aksjonen «Rettferd for handikappede» (Skouen, 1966). Den kommer jeg tilbake til.

Vi kan sette et skille mellom grunnverdier (grunnleggende verdier) og instrumentelle verdier. Grunnverdiene omfatter basale etiske normer, mens instrumentelle verdier er virkemidler for å realisere grunnverdiene. For eksempel kan positiv diskriminering være en instrumentell verdi for å oppnå rettferdighet. Det innebærer for eksempel at barn som har størst vansker i skolens opplæring, skal få best mulig spesialpedagogisk støtte og positiv oppmerksomhet.

Den første kjente framstillingen av verdier var Platons lære om de fire kardinaldydene. Etter dette måtte næringsdrivende vise måtehold, vokterne måtte være tapre, mens herskerne måtte utvise visdom. Når disse tre dydene var oppfylt, ville det gi grunnlag for en fjerde dyd: rettferdighet.

I middelalderen ble Platons fire kardinaldyder supplert med tre kristne grunnverdier: tro, håp og kjærlighet. Senere har disse sju kardinaldydene (og grunnverdiene) dannet en essensiell substans for den individuelle verdistrukturen i vår kulturkrets (Myhre, 1988).

Grunnleggende rettferdighet bygger på respekt for mangfoldets varierte ressurser og behov, og det utgjør det etiske målet for barnehagens og skolens virksomhet. Her gjelder velferdsstatens prinsipp om positiv diskriminering, ved at de som trenger det mest, også skal motta det beste av livsmestrende impulser.

Det er imidlertid ikke entydig gitt hva som menes med rettferdighet, og i praksis gjør det seg gjeldende to vidt forskjellige forståelsesmåter: På den ene siden grunnleggende rettferdighet (også kalt universell rettferdighet), som innebærer likeverdige vilkår til alle, uansett bakgrunn, forutsetninger og behov. Det kommer tydelig til uttrykk ved målet om en inkluderende skole og en elevtilpasset opplæring.

På den annen side prestasjonsrettferdighet (konkurranserettferdighet), som innebærer at de som gjør det best, skal honoreres for det, og som danner grunnlag for skolens vurderingssystem. Mens prestasjonsrettferdighet har en selvsagt plass i idretts- og forretningslivet, har det problematiske etiske og pedagogiske konsekvenser i skolen.

Den prestasjonsbaserte rettferdigheten vil i første rekke imøtekomme ressurssterke barn med positive opplevelser av mestring. Barn med begrensede skolefaglige ressurser vil derimot være i stor risiko for å bli rammet av ødeleggende opplevelser av å være mindreverdige.

Dette ble belyst i en doktoravhandling der det inngikk samtaler med arbeidsfolk om deres skoletid. Her kom de personlige belastningene ved å tilhøre skolens b-lag fram, der mange hadde vonde minner av å komme til kort, bli nedverdiget og få merkelappen svake elever (Sunde, 2010). Denne urettferdigheten kan settes i perspektiv ved at disse elevene som voksne kom til å gjøre vitale tjenester for fellesskapet innenfor miljø, renovasjon, transport og vakthold. Men før de kom så langt, skulle de nedverdiges i samfunnets skole.



Likestilling

Likestilling handler om likeverdighet, og det utgjør en del av velferdsstatens mandat og mulighet. Det essensielle ved denne verdien er likestilte vilkår for alle borgere uavhengig av bosted, sosial bakgrunn, kjønn, etnisitet eller personlige ressurser. Dette innebærer at barn skal ha likeverdige muligheter i barnehagen og skolen, og behandles på en ikke-diskriminerende måte, og uansett særpreg og særlige behov. I 1970–80-årene kom likestilling for barn med funksjonshemminger til å få økt oppmerksomhet, og FN-året for funksjonshemmede (1981) ble lansert under pamfletten full likestilling og deltakelse. Dette markeringsåret ble også videreført som FN-tiåret for funksjonshemmede (1982–91).

For skolen framstår prinsippet om tilpasset opplæring som den sentrale nøkkelen for å realisere likeverd. Som fastslått i Grunnlovens § 109 betyr det at elevene har rett til en opplæring som samsvarer med deres forutsetninger. Skolens innhold skal dermed være lagt til rette for å imøtekomme den enkeltes læringspotensial, talent og støttebehov.

Dette kravet er fulgt opp i opplæringsloven, der det påpekes at «opplæringa skal utvikle evnene til kvart barn og ta omsyn til forhold til elevenes evner og forutsetninger» (§ 11-1). I praksis innebærer det at skolen skal sørge for at hver enkelt elev skal få læringsoppgaver som gir reelle sjanser til å lykkes, og dermed få opplevelse av mestring. Dette betyr at skolen skal realisere en grunnleggende rettferdighet.

Vi kan merke oss at tilpasset opplæring er et av de eldste pedagogiske prinsippene i opplæringens historie. Det ble framhevet blant annet av Aristoteles (384–322 f.Kr.), som i boken Statslæren påpekte at det var viktig å tilpasse opplæringen til elevenes forutsetninger. Å styre etter ideelle fordringer og krav som ikke lot seg realisere, anså han som direkte ødeleggende for deres utvikling. Dette prinsippet er heller ikke nytt i norsk skole. Individuelt tilrettelagt opplæring ble framsatt som prinsipp i Mønsterplanen av 1974, samtidig som minstekravene i skolefag da ble avskaffet.

I en veileder om spesialundervisning fra Utdanningsdirektoratet poengteres det at retten til tilpasset opplæring gjelder i samme grad for ressurssvake som ressurssterke elever. Det påpekes også at tilpasset opplæring bidrar til at barn med særlige behov og deres foresatte skal oppleve å bli ivaretatt på en likeverdig måte (Utdanningsdirektoratet, 2021).

Selv om vi har nådd langt i retning av å realisere likeverdige vilkår, så er det fremdeles en stor oppgave å begrense synlige og usynlige former for diskriminerende forskjellsbehandling (Befring, 2018).

I en spesialpedagogisk sammenheng innebærer det behov for økt oppmerksomhet på å gi barn med funksjonshemminger likeverdige vilkår for å oppleve mestring. Det krever større vekt på individuelt tilrettelagt opplæring, og økt vekt på et læringsinnhold der barna kan få en likestilt posisjon med andre barn – og kanskje et fortinn. I praksis kan det for eksempel bety at barn med utviklingshemming, synshemming eller talevansker får muligheter til å utvikle interesse for musikk, der hørsel og rytmikk har stor betydning. Dette kan også innebære at barn med hørselshemming får vilkår for å utvikle en særlig kompetanse og interesse for kunst eller håndverk, der synsressursene har stor verdi.



Integritetsvern

Denne verdien handler primært om at hver enkelt skal være beskyttet mot personlige nedvurderinger, diskriminering og andre krenkelser. Den internasjonale barnekonvensjonen framhever at beskyttelsen av barn mot alle former for diskriminering, omsorgssvikt og overgrep skal ha førsteprioritet for alle aktører i samfunnsforvaltningen (artikkel 34–36). Det legges særlig vekt på behovet for en ikke-krenkende skole, og denne verdien gir føringer for at barn skal ha de samme vilkårene for opplærings- og skolelivskvalitet, uavhengig av bakgrunn, personlig særpreg og ressurser.

Det var en milepæl da det i 1936 ble lovforbud mot kroppslig refselse i skolen. I 1972 opphevet Stortinget foreldres rett til «mådeholden legemlig refselse» av sine barn, og fra 1987 ble et entydig forbud innført i barneloven. I tråd med opplæringsloven av 1998 omfatter også integritetsvernet beskyttelse av barnas sosiale og kulturelle identitet. Ingen skal omtales på en uverdig måte på grunn av sin familietilhørighet og bakgrunn. Bakgrunnen for denne bestemmelsen finnes i et mindretallsforslag i innstillingen til ny skolelov (1965) fra professor Eva Nordland og rektor Mosse Jørgensen. De foreslo å utvide integritetsvernet til også å gjelde krenkelser i form av nedsettende omtale av barnet som person, av hjemmet eller av det særlige miljøet til barnet, eller andre reaksjoner fra skolens side som kan virke som hån eller latterliggjøring av barnet selv, hjemmet eller det særlige miljøet til barnet (Innstilling frå Folkeskolekomiteen, 1965). Forslaget fikk ikke tilslutning verken av andre i komitéen eller i Stortinget, og først i 1998 ble det tatt inn i opplæringsloven og i skolens instruks.

Det fysiske og sosiale integritetsvernet har grunnleggende betydning for barns trygghet og utvikling. Likevel er dette et utilstrekkelig integritetsvern. En essensiell side ved ivaretakelsen av personlig integritet handler om beskyttelse av barnas positive holdninger til seg selv, med tiltro til egne muligheter. Barns behov for personlig integritet med beskyttelse av selvtillit og tiltro til egne muligheter framstår likevel som underkommunisert og neglisjert.

Med skolens tradisjon med rangeringer og utpeking av vinnere og tapere er det stor risiko for at mange elever får djupe sår i disse personlige grunnholdningene. Dette kan gi grunnlag for pedagogisk invalidiserende holdninger som vil undergrave tiltroen til at det nytter. Dermed vil det tappe et barn for den energien som kreves for å få et konstruktivt utbytte av skolens opplæring.

En spesiell form for nedverdigelse skjer ved at barn med funksjonshemminger i stor grad blir ekskludert fra deltakelse i nasjonale og internasjonale prøver. De 5–7 prosentene av elevene som blir utelatt fra å delta (andelen varierer), blir ansett som ødeleggende for skolens omdømme. Det bør stilles spørsmål om hva denne ekskluderingen medfører av diskriminerende holdninger til elever som faller utenfor normalitetens nådeløse grenser.




Spesialpedagogikken som læringsfag

Betegnelsen læringsfag har bakgrunn i spesialpedagogikkens grunnleggende rolle som et utviklingsfremmende fagområde. Det grunnleggende formålet med læring og opplæring er å stimulere barns og unges livsmestrende kompetanse med ferdigheter, kunnskaper, interesser, holdninger og karakter.


Læring for kompetanse- og personlighetsutvikling

Læringsressursen er en mangfoldig kraft og den viktigste ressursen barn har til rådighet for sin kompetanse- og personlighetsutvikling. Det gjelder uansett iboende forutsetninger for læring. Konsekvensene av barnas læring viser seg ved utviklingen av språklige og psykososiale ferdigheter, og etter hvert ved interesser, holdninger og selvregulerende kompetanse (karakter).

Grunnleggeren av spesialpedagogikk som akademisk fag, Heinrich Hanselmann, framhevet at barn med funksjonsvansker ikke kun skal kureres, de må også gis gode læringsvilkår for utvikling av sin personlighet (Hanselmann, 1930).

Betydningen av å legge til rette for personlighetsutvikling framheves også av den intensjonale barnekonvensjonen – kalt «barnas grunnlov» (artikkel 29). Dette innebærer behov for å gi barna vilkår for en læring som både er utviklingsstimulerende, interessevekkende og personlig verdifull.

Læring skjer i de fleste sitasjoner og kan være tilsiktet eller utilsiktet, bevisst eller ubevisst, og læringen kan ha både positive og negative konsekvenser.

Det er formålstjenlig å skille mellom egenlæring, tilrettelagt opplæring og medlæring.

Ved egenlæring (selvlæring) er det barnet selv som er initiativtaker og hovedaktør, og læringen kan oppstå som følge av en interesse eller et ønske om å finne ut noe, etterligne det andre gjør, eller at den enkelte involverer seg i ulike aktiviteter som medfører læring.

Opplæring vil på en målrettet måte skje i skolen, der læreren er den sentrale aktøren, med barna som mottakere og medaktører. Skolen framstår som samfunnets store opplæringsaktør, der siktemålet i særlig grad er å fremme ønskelige ferdigheter, kunnskaper og holdninger.

Medlæring (medfølgende læring) er utilsiktet og implisitt læring som skjer i alle læringssituasjoner, og spiller en særlig viktig rolle for utvikling av interesser, holdninger og selvregulerende kompetanse (karakterdanning). Medlæringen kan dermed innebære en stor tilleggsgevinst, men kan også være en alvorlig tilleggsbelastning.

En elev som lykkes i skolens opplæring, kan forventes å få en tilleggsgevinst, for eksempel med økt selvtillit og læringsmotivasjon, noe som vil være en positiv medlæring. En elev som sjelden har hatt glede av opplæringen, og som kanskje har erfart mange nederlag og nedverdigelser, har derimot fått en stor tilleggsbelastning med en negativ medlæring. Det kan være sviktende selvtillit og negative holdninger til læring og svekket tiltro til egne framtidsmuligheter. Dette forteller om læringsprosessens sårbarhet.



Mestring som mål og mulighet

En av læringens grunnlover framhever at det å lykkes med læringsoppgaver gir mestringsglede, og at det medfører motivasjon og engasjement for nye læringsoppgaver. Dette peker på viktigheten av å få knyttet positive følelser til læringen, og det gjelder for alle barn. For barn med funksjonshemminger har opplevelsen av mestring særlig stor verdi. Det handler om å få oppleve noe positivt ved læringen og noe løfterikt ved seg selv, og styrke vilkårene for både en faglig og personlig kompetanseutvikling.

I skolen vil det derfor være viktig å danne motvekt mot å alltid ha en negativ særstilling, med særlig risiko for å mislykkes og dermed utvikle tilleggsvansker i form av stor mistillit til egne muligheter. Dette krever økt vekt på individuelt tilrettelagt opplæring, med et lærings- og aktivitetsinnhold der barna kan ha en likestilt posisjon med andre barn – og kanskje et fortinn.

Barn med store lærevansker og utviklingshemming er særlig utsatt for å mislykkes i skolen. Den legendariske spesialpedagogen Samuel Kirk satte derfor «never let the child fail» som første prinsipp for opplæringen av disse barna. Han la også vekt på behovet for læring i små skritt, raske og oppmuntrende tilbakemeldinger og hyppige opplevelser av mestring (Kirk, 1972, s. 214–215).

Dessuten framhevet Kirk at de aller fleste er noe langt mer enn hjelpetrengende – de er lærende barn med potensial for mestring av mange oppgaver og aktiviteter i dagliglivet.

Dette som gjerne forkortes med ADL, innebærer at det bør legges vekt på å stimulere barnas kompetanse til selvhjelp. I barnehagen og skolen peker det på behovet for å legge vekt på læringsaktiviteter som vekker engasjement, og på nyttige oppgaver som barna har gode forutsetninger for å mestre.

En svært problematisk følge av å mislykkes og oppleve vedvarende nederlag har blitt karakterisert som «lært hjelpeløshet» (Seligman, 2011). Dette er en tilstand av håpløshet, med tapt læringslyst og mangel på tiltro til seg selv og egne muligheter. Lært hjelpeløshet vil ha en stagnerende virkning på utviklingen, og bør derfor utløse en forebyggende innsats som kan stimulere til framtidstro og optimisme både hos barna selv og deres omgivelser.

Med særlig vekt på sårbare elever som framstår med pessimisme og manglende framtidstro, er det relevant å vise til Albert Banduras teori om «self-efficacy-belief» (Bandura, 1997). For å medvirke til styrket tiltro til egne muligheter har Bandura pekt på fire tilnærminger:

Mestring. Dette betyr å sørge for at barna får oppleve gleden ved å lykkes med noe og behovet for å gi oppløftende tilbakemeldinger. Mestringsglede stimulerer til positive holdninger som selvtiltro, pågangsmot og optimisme. Det er et pedagogisk paradoks at barn som i sterkest grad har behov for slike utviklingsfremmende impulser, opplever det aller minst.

Gode modeller. Dette innebærer en vikarierende mestringsopplevelse ved at noen som barna ser opp til og identifiserer seg med, framstår som vellykket og dermed skaper begeistring. Modellene kan for eksempel være foreldre, eldre søsken, medelever, lærere eller frontfigurer i idrettslivet.

Motivering. Dette gjelder en aktiv form for motivering, med overtaling av barns tillit til seg selv, og å stole på egne evner og ressurser. I stedet for å gi fritt spillerom for tvilen er dette en pågående oppmuntring for å støtte barns tro på egne framtidsmuligheter.

Dessuten har Bandura pekt på betydningen av å fremme viljen, styrke selvdisiplinen og tenke positivt om å være sliten etter en utfordrende oppgave. Hvis den unge derimot stadig får høre «stakkars deg» og lignende, kan det stimulere til et «det er synd-på-meg-syndrom».




Medisinske og teknologiske fornyelser

Mange funksjonshemminger er primært av biologisk karakter, i form av sansehandikap, nevrologiske skader og kromosomfeil, og teknologiske utviklinger som kunstig intelligens vil ha stor spesialpedagogisk relevans. For å vurdere støttebehov og kompensatoriske muligheter er det derfor vesentlig å ha medisinske og teknologiske basiskunnskaper.


Kromosomfeil, skader og genmodifisering

Kromosomfeil medfører en hyppig forekommende utviklingshemming som Down syndrom. At dette er en tilstand som kan oppstå hos alle, og som ikke er arvelig, er en kunnskap av relativt ny dato. I 1959 ble det fastslått at mennesker normalt har 46 kromosomer, men at det kan oppstå feil i befruktningen (konsepsjonen) som medfører at barnet får en konstitusjon med for mange eller for få kromosomer. Det ble oppdaget at mange barn med utviklingshemming har 47 kromosomer. Dette ble kalt Down syndrom etter den engelske legen John L. Down (1828–1896), som i 1866 var den første som beskrev denne tilstanden.

Risikoen for ulykker og skader gjør seg gjeldende på de fleste livsarenaer, og mange kroppslige og motoriske funksjonsvansker har bakgrunn i ulykker. Skadehyppigheten er størst i oppvekstårene, noe som har bakgrunn i de mange idrettsskadene. Statistiske data viser at dødsulykker blant barn på 0–14 år forekommer aller hyppigst i trafikken og ved drukning. Som følge av forebyggende arbeid har det imidlertid på begge disse områdene vært en markant nedgang (Mæland, 2021).

For noen tiår tilbake ble det satt søkelys på at den prenatale utviklingen kan forstyrres av mors bruk av medikamenter og rusmidler. Tragiske konsekvenser av medikamenter fikk stor oppmerksomhet ved de såkalte thalidomidbarna. Her var det snakk om et nytt smerte- og kvalmedempende medikament, thalidomid, som i 1961–1962 ble gitt til kommende mødre, og som fikk alvorlige følger ved at mange barn ble født med store fysiske handikap.

Dessuten har det lenge vært kjent at hvis mor blir syk av rubella (røde hunder) i første del av svangerskapet, kan det gi skader i barnets sentralnervesystem, som kan medføre døvhet eller nedsatte intellektuelle evner. Rubella-epidemier har ført til at antallet døvfødte har blitt mangedoblet. Sist det skjedde i Norden, var på Island i 1963–1964.

Helsekontroller og vaksinasjon har i sterk grad bidratt til å begrense risikofaktorene for både mødre og barn til et minimum i vår del av verden.

Innen det medisinske området har genmodifiserende metoder medført noen optimistiske framtidsperspektiver. Etter at det omkring år 2000 forelå nesten fullstendig oversikt over menneskets genom, har det blitt gjennomført en omfattende forskning av genetiske disposisjoner for sykdommer, og av genmodifiserende teknikker for å erstatte ødelagte gener. På sikt forventes dette å kunne revolusjonere behandlingen av genetisk baserte lidelser.6 Samtidig har dette medført at store forskningsetiske spørsmål har kommet i fokus, særlig ved genmodifisering av menneskeembryoer i vitenskapens tjeneste.



Cochleaimplantat-reformen

Ved den såkalte cochleaimplantat-reformen (CI-reformen) er det tatt et skritt i retning av å overvinne et nevrologisk basert handikap. Fra starten av 1990-årene har dette medført at alle sterkt hørselshemmede barn i Norge i dag får tilbud om cochleaimplantat7, noe som framstår som et grenseoverskridende spesialpedagogisk framskritt.

CI består av en utvendig og en innvendig mekanisme, der lydbølger omdannes til elektriske signaler som via en kabel formidles til det indre øret, der en rekke elektroder er koblet til hørenervene. For å mobilisere hørselsevnene er det behov for et nært samarbeid mellom medisinske og spesialpedagogiske fagfolk.

Det kan også vises til evalueringer som tidlig ble gjennomført av barn med CI i barnehage og skole, der det ble funnet at en tett spesialpedagogisk oppfølging kunne gi barna en markant forbedring både for læring og livskvalitet (Simonsen et al., 2009). De senere forbedringene av CI viser at dette er en metode som har gitt audiopedagogikken en ny faglig dimensjon, som har gitt markante forbedringer av livskvaliteten og framtidsutsikter for barn med store hørselshemminger.

I tråd med barnehagelovens § 38 og opplæringslovens § 2-6 har imidlertid barn med tegnspråk som førstespråk rett til opplæring både i og på dette språket. Både foreldre og forskere har også framholdt verdien av tegnspråk til tross for at så å si alle småbarn i dag blir CI-operert (jf. kapittel 18).

Samtidig kan det understrekes at CI-reformen har bidratt til en spesialpedagogisk optimisme når det gjelder muligheter for å overvinne negative konsekvenser av mange andre nevrologisk baserte funksjonshemminger.

Det gjelder nok i første rekke synshemmede, og for blinde kan det forventes en tilsvarende teknologisk reform. Vi kan merke oss at det i noen land er tatt i bruk et hjerneimplantat. Dette innebærer at et minikamera kobles til synsnerven, som medfører at blinde kan få synet tilbake.

Robotteknologien har også kommet langt i retning av å erstatte armer og bein.



Kunstig intelligens

Kunstig intelligens (KI) er digitale systemer som automatisk kan utføre oppgaver som normalt vil kreve intellektuelle evner. I en spesialpedagogisk kontekst framstår KI med et stort potensial for å styrke livskvaliteten og forbedre lærings- og mestringsmulighetene til barn med funksjonshemminger.

I den digitale tidsepoken inngår KI i en bølge av fornyelser som har skjedd i et tempo uten sidestykke. Og det dukker stadig opp nye hjelpemidler som kan løse oppgaver og utfordringer som barna våre sliter med. For eksempel ble det for kort tid siden tilgjengelig et verktøy som kan gi direkte hjelp til å skrive på en forståelig måte. Det handler om språkmodeller, der den første var ChatGPT, som benytter kunstig intelligens for å produsere tekster som svarer til det som vanligvis skrives (Ernst, 2023). Dette er hjelpemiddel som for eksempel kan skrive forslag til en e-post og tilsvarende dokumenter, og utføre avanserte oppgaver som å lage utkast til rapporter, redigere tekster og bilder, foreta tekstoppsummeringer og oversette til mange språk.

Det var for øvrig interessant å merke seg en avisnotis der en erfaren journalist fortalte at han brukte ChatGPT for å forbedre sin skrivekompetanse, og at dette etter en tid hadde medført at han skrev mer presist, med et mer variert ordvalg enn før.

Som påpekt har KI et stort potensial for å realisere spesialpedagogiske oppgaver, for eksempel ved tilrettelegging av individuelt tilpasset opplæring. For barn med funksjonshemminger kan KI gi både bedre læringsvilkår og gi barna radikalt nye muligheter for kommunikasjon, inkludering og selvstendighet. Mobiltelefonen, med relevante apper og andre installasjoner, vil her ha en nøkkelrolle.

For barn med hørselshemminger vil det være sentralt å få automatiserte overføringer fra tale til tekst og blant annet ha muligheter for å oppleve sang og musikk. I dagliglivsperspektiv vil det for eksempel være snakk om lydgjenkjenning av ringeklokker, sirener og brannalarm.

For synshemmede vil det på tilsvarende måte være snakk om overføringer fra tekst til tale og blant annet muligheter for kunstopplevelser.

Når det gjelder selvstendiggjøring, kan det vises til et innovasjonsprosjekt der det ble benyttet sensorteknologi for å gi synshemmede økt bevegelsesfrihet ved å kunne løpe og gå på naturstier uten ledsager. Veiviseren var her smarttelefonen, som ga lydbilder med syntetisk tale som fortalte om terrenget, med informasjon om framkommelighet og hindringer (Skavlid, 2022). Dette peker på KI som en frigjørende og selvstendiggjørende mulighet.

Blinde og sterkt svaksynte har i lang tid brukt syntetisk tale (ASK) for å navigere (finne vei), for å bli orientert om hva og hvem som befinner seg i omgivelsene, og for lesing av skrift. Det siste innebærer digital overføring fra tekst til tale, noe som også omfatter innlesing av fag- og lærebøker med syntetisk tale. KI har dermed medført muligheter for synshemmede som for få år siden var utenkelige.

Syntetisk tale refererer til alternativ og supplerende kommunikasjon (ASK), og framstår som en rettighet for alle barn som har bruk for dette hjelpemiddelet i barnehagen og skolen (jf. barnehageloven, § 39 og opplæringslova, § 11-12). Det gjelder i første rekke barn med tale- og synsvansker, men også barn med generelle lærevansker og sammensatte funksjonsproblemer.

Opprinnelig ble ASK utviklet for mennesker uten taleevne, og i en masteroppgave i spesialpedagogikk framkom det at brukere erfarte at talesyntesen var nyttig i hverdagen. Men hjelpemiddelet var tungvint i bruk, og det ble påpekt at ASK hadde et stort forbedringspotensial med hensyn til lydkvalitet og intonasjon, og dermed gjøre talen mer naturlig (Kiil, 2014).

Takket være KI har det skjedd en markant utvikling av ASK når det gjelder brukervennlighet, og det er tatt lange skritt ved den store mangfoldigheten av bruksområder som har funnet sted. Lydkvaliteten framstår derimot fremdeles som en viktig utviklingsoppgave.

KI med vekt på å forbedre vilkårene for barn med funksjonshemminger framstår imidlertid som et neglisjert område for forskning og utviklingsarbeid. I en bredt anlagt oversikt ble det ikke funnet noen forskningsrapporter fra Norge som omhandler bruk av sensorteknologi og kunstig intelligens, og hvordan dette kan være til hjelp for elever med nedsatte funksjonsevner. Til og med en rapport som ble utarbeidet for Likestillings- og diskrimineringsombudet om kunstig intelligens i likestillings- og diskrimineringsperspektiv, utelot funksjonshemmede. Denne gruppen var sågar utelatt i omtalen av hvilke grupper som var utelatt (Skavlid, 2022).

Dette inngår i det bildet som har avtegnet seg ved at barns bruk av smarttelefon i stor grad blir oppfattet som noe uønskelig, og at de store mulighetene for barn med funksjonshemminger dermed ikke tas i betraktning (Ødegård & Pedersen, 2021). I ekstrem grad viser det seg ved at mange skoler, med myndighetenes velsignelse, har nedlagt forbud mot mobiltelefon i skolen. Dermed vil blant annet elever med stort læringspotensial være i risiko for å bli hindret i sin faglige utvikling (jf. kapittel 23), og de store spesialpedagogiske gevinstene ved bruk av mobiltelefon for tilgang til KI blir skyggelagt.




Faglige perspektiver

I dette hovedavsnittet belyses behovs- og kommunikasjonsperspektivet, livsmestrings- og berikelsesperspektivet. Dette kan karakteriseres som mulighetsperspektiver, ved å framheve forståelsesmåter som kan stimulere til fornyelser og forbedringer av vilkårene for barn og unge med funksjonshemminger og psykososiale vansker.


Behovsperspektivet

Begrepet behov har en sentral rolle i spesialpedagogikken, og «barn med særlige behov» gir et generelt uttrykk for fagets målgruppe. I utviklingspsykologien har dette begrepet lenge blitt brukt for å framheve barns trygghets- og læringsbehov samt deres psykososiale behov.

Behov som begrep oppsto på 1700-tallet, og ble først knyttet til hjelpebehov for fattige og nødlidende i samfunnet. Etter hvert ble begrepet relatert til omsorg, og «barns behov» fikk en sentral rolle i teorier om barns velferd, læring og utvikling. I dag blir barns behov i stor grad brukt som legitimasjon og begrunnelse for nye tiltak og reformer. Behov som faglig forståelsesmåte og begrep inngår også i stor grad i teorier om barns utvikling og læring, der det for eksempel legges vekt på deres omsorgs- og trygghetsbehov og behov for læringsstimulerende impulser.

En sosialpsykologisk teori har karakterisert tilhørighet til andre som et basalt behov. Det innebærer behov for å danne og opprettholde et visst minimum av positive mellommenneskelige relasjoner (Baumeister & Leary, 1995). Med tilhørighetsbehovet framstår betydningen av inkludering, og dermed å være en verdsatt del av et fellesskap. Samtidig understrekes ensomhet som en trussel mot livskvaliteten.

En av grunnleggerne av pedagogisk forskning, Lee J. Cronbach (1916–2001), som også var en fremragende lærebokforfatter, formulerte i 1950-årene fem framtredende behov i barne- og skoleårene:


	kjærlig omsorg fra foreldre og andre nære voksne


	anerkjennelse fra lærere og andre viktige voksne


	anerkjennelse fra jevnaldrende og skolekamerater


	personlig frigjøring fra så vel foreldre som kameratgruppen


	selvrespekt og tiltro og tillit til seg selv




Å få ivaretatt disse behovene, fant Cronbach var av stor betydning både for å realisere vanlige utviklingsoppgaver og for å ruste barn til å møte livets utfordringer (Cronbach, 1954). De forståelsesmåtene som inngår i denne teorien, har i ettertid fått en sentral posisjon både i spesialpedagogikken og utviklingspsykologien. Særlig gjelder nok det betydningen av anerkjennelse (verdsetting) og en positiv selvoppfatning (selvrespekt og selvtillit).

En annen behovsteori som skulle få stor oppmerksomhet, ble utformet av psykologen Abraham Maslow (1908–1970) tidlig i 1940-årene, da han beskrev fem behov som han plasserte i en oppadstigende pyramide (Maslow, 1943). Dette var et hierarki der de to nederste ble kalt grunnbehov, mens han kalte de tre øverste for utviklingsbehov:


	Behov for selvrealisering ved å virkeliggjøre egne mål og ressurser


	Behov for selvrespekt og anerkjennelse


	Behov for sosialt fellesskap og vennskap


	Behov for trygghet og stabilitet


	Fysiologiske behov (mat, drikke, luft, søvn, osv.)




Et viktig premiss var at først når grunnbehovene er oppfylt, ville utviklingsbehovene gjøre seg gjeldende. Dessuten antok Maslow at langt fra alle ville nå det øverste trinnet. Vi kan merke oss at Maslow ikke baserte seg på studier av barn, men på selvvurdering (introspeksjon) og kasusstudier av historiske personer han antok hadde realisert sitt potensial. Det omfattet blant andre Albert Einstein og Abraham Lincoln. Både det spesielle empiriske grunnlaget og behovsinnholdet har i ettertiden blitt kritisert. Men det forhindrer ikke at denne behovspyramiden har spesialpedagogisk relevans.

Vi kan ellers merke oss at barns behov i mange situasjoner vil framstå som motstridende. For eksempel vil barn ha behov for foreldres kontroll, beskyttelse og opplevelsen av tilhørighet, samtidig som de har behov for uavhengighet, selvstendighet og frihet. Dette viser at oppfostringen kan være en krevende balansegang.



Kommunikasjonsperspektivet

I spesialpedagogikken har vilkårene for kommunikasjon alltid vært et sentralt tema, særlig med tanke på barn med sanse- og talehemminger, der behovet for kompenserende muligheter har stått i fremste rekke. Dette er også som et problemområde med en lang praksis, og der det finnes en omfattende spesialpedagogisk forskning (Kirk et al., 2012). Som klargjort foran har den digitale utviklingen med kunstig intelligens (KI) skapt radikale forbedringer av vilkårene for kommunikasjon, samtidig som det er risiko for at barn med funksjonshemminger står bakerst i køen når det gjelder praktisk tilgang til disse mulighetene.

Allerede i spedbarnsalderen kommuniserer barna med sine nære omgivelser, med øyekontakt, blikk og lyder. Videoobservasjoner av denne nonverbale kommunikasjonen medførte at det fra omkring 1970 har blitt referert til spedbarnets prososiale kompetanse.

En viktig form for kommunikasjon skjer når barn med sin atferd og væremåte formidler at de har behov for støtte og hjelp. Dette er en ubevisst kommunikasjon som er knyttet til oppdagingsaspektet ved kartlegging, og har stor spesialpedagogisk relevans.

I prinsipiell forstand forutsetter kommunikasjon at det er minst én avsender og minst én mottaker som kan motta og eventuelt respondere på meldingen. For å utveksle informasjon må avsenderen bruke en formidlingsmåte (et medium), som kan bestå av verbale uttrykk som tale og skrift, eller nonverbale tegn, som gester, ansiktsuttrykk, blikk, rødming, kroppsholdning eller berøring.

Mestring av nonverbal kommunikasjon kan i flere sammenhenger ha like stor relevans som det verbale språket, og mange uttrykk har universell gyldighet.

Sterkt hørselshemmede vil ikke uten særlig opplæring være i stand til verbal kommunikasjon ved tale, og de ble derfor tidligere kalt døvstumme. Som påpekt foran har ulike former for tegnspråk til alle tider hatt en essensiell betydning. Ved KI vil automatisk overføring fra tekst til tale innebære en radikalt ny kommunikasjonstilværelse.

Sterkt synshemmede vil i vesentlig grad være frarøvet både skriftbasert verbal kommunikasjon og vilkår for nonverbal kommunikasjon. Lydformidling har her en sentral rolle, der KI gir vilkår for overgang fra tekst og bilde til tale. Manglende nonverbale vilkår kan også i noen tilfeller kompenseres, men framstår foreløpig som en stor utfordring.

Direkte verbal kommunikasjon ved tale og samtale forutsetter språklig kompetanse og evne til å uttrykke seg forståelig. Den som ikke kan bruke stemmen, vil ha behov for hjelpemidler i form av alternativ og supplerende kommunikasjon for å gjøre seg forstått eller for selv å forstå (ASK). Som tidligere omtalt har barn i en slik situasjon fastlagte rettigheter i både barnehage- og opplæringsloven.

Men også for hørende er talespråket utilstrekkelig for mellommenneskelig kommunikasjon, ikke minst for å gi uttrykk for glede, sorg og sinne. Derfor har nonverbale uttrykksmåter stor betydning, og kan i større grad enn verbalspråket formidle budskapets emosjonelle innhold.

For seende vil den nonverbale kommunikasjonen bidra til å:


	utfylle verbal kommunikasjon ved å uttrykke følelser


	kompensere for manglende forutsetninger for å tale


	forsterke verbal tale, ved for eksempel å smile når det gis ros




Å kunne uttrykke seg ved å tale er en særegen menneskelig egenskap som mange tar for gitt, og som medfører at barn med talevansker kan møte store utfordringer. Det har for eksempel blitt hevdet at talevansker er det handikappet som skaper størst vansker for barn med å bli inkludert i skolen. Men det finnes mange former for talevansker og mange vanskegrader (Befring, 2020). Enkelte kan også være temmelig tause, noe som er typisk for sjenerte og still-ferdige barn. Når barn har tendens til å bli tause i bestemte situasjoner, men taler i andre sammenhenger, karakteriseres det selektiv mutisme (latin, mutus: taushet, blitt stum). Dette er ofte barn som sliter med utrygghets- og usikkerhetsfølelse, og som har behov for særlige støtte- og hjelpetiltak (Omdal, 2016). Mette Tafjord var den første spesialpedagogen i Norge som belyste selektiv mutisme, og hun fant at disse barna snakket hjemme, men var tause i ukjente og utrygge situasjoner. De var særlig sårbare for ubehagelige hendinger eller store forandringer, og taushet var et framtredende trekk ved oppstart i barnehage eller skole (Tafjord, 1978).



Livsmestringsperspektivet

Livsmestring som begrep og som målsetting fikk fra 2017 innpass både i rammeplanen for barnehagen og i overordnet del av læreplanen for skolen. Det sentrale innholdet består i å fremme barnas kompetanse til å være gode aktører i eget liv. Dette handler om å mestre både medgang og motgang, og å være i stand til å ta ansvarlige livsvalg.

Livsmestringsperspektivet peker på behovet for en personlig kompetanseutvikling som kan styrke barns livsdyktighet på bred front. Dette omfatter en selvregulerende kompetanse med karakter og selvdisiplin, og evne til å ta i bruk egne ressurser på formålstjenlige måter. Det vil medføre selvbeskyttende ressurser med forutsetninger for å motstå fristelser som kan føre galt av sted.

Målet om livsmestring innebærer behov for å styrke barns forutsetninger til å mestre personlige påkjenninger og dermed gjøre dem parat til å møte uunngåelige negative påvirkninger, konflikter, sorgopplevelser og andre mørke tanker. Det innebærer også forutsetninger til å reise seg etter nederlag, konflikter og andre personlige påkjenninger.

Denne tenkningen er i tråd med empowerment-prinsippet, som lenge har vært retningsgivende for folkehelsearbeidet (jf. Ottawa-chartret i WHO-regi, 1986). Empowerment bygger på at mennesker har forutsetninger til å forstå egne problemer, og dermed også er i stand til å bidra til å finne løsninger (jf. kapittel 8). Denne forståelsen har fått en vesentlig betydning i spesialpedagogisk forebyggings- og rådgivningsarbeid. For rådgivning handler det om å gi impulser som kan forløse rådsøkerens egne krefter for en videre utvikling (Lassen, 2012).

Støtte og stimulering av tiltro til egne forutsetninger er her sentralt. Å legge vekt på selvtiltroens kraft betyr å rette oppmerksomheten mot tanker og drømmer om de løfterike mulighetene. Det innebærer pågangsmot og optimisme, og tiltro til at selv om det ser vanskelig ut, så er det mulig å komme ut av en ond sirkel (Seligman, 2011).

Livsmestringsperspektivet legger dessuten vekt på behovet for en personlig utviklingskompetanse. Denne kompetansen handler om forutsetninger til ajourføring og oppdatering av relevante ferdigheter, kunnskaper, interesser og holdninger (Befring, 2018). I et samfunn der livslang læring framstår som nødvendig, er det en viktig pedagogisk oppgave å fremme denne kompetansen. Ekspansive teknologiske fornyelser har i særlig grad synliggjort dette behovet.

Utviklingskompetansen vil gi den enkelte vilkår for å holde tritt med strømmen av nye muligheter og utfordringer. Skolens bidrag for å styrke utviklingskompetansen består i å stimulere elevenes innsikt i egen læringsprosess («metakognitiv kompetanse») og styrke tiltroen til egne læringsmuligheter og deres evne til å ta ansvar for egen læring.



Berikelsesperspektivet

Dette er et læringsperspektiv som også betegnes som enrichmentperspektivet, og som setter søkelyset på særlige spesialpedagogiske kvaliteter ved gode opplæringsmiljø. På systemnivå (skolenivå) framhever berikelsesperspektivet elevmangfoldets verdi, samt betydningen av å møte den store variasjonen blant barn med respekt og et positivt engasjement. På individnivå (elevnivå) gir dette perspektivet uttrykk for at alle barn vil profittere på en god, inkluderende opplæring. Det innebærer behov for å tidlig gi barn en positiv oppmerksomhet og opplevelsen av å være verdsatt. Dette som kan kalles katalysatorer for barns læring, er impulser som kan vekke og opprettholde barnas engasjement for relevante læringsaktiviteter (Befring, 2018).

Berikelsesperspektivet har bakgrunn i observasjoner som har avdekket at skoler som legger vekt på å ivareta elever med særlige behov, også er gode skoler for alle barn (Befring, 1997; Befring & Nevin, 2000). Det innebærer at det er et grunntrekk ved gode skoler at de legger vekt på spesialpedagogiske ansvarsoppgaver, samtidig som at mangfoldet av barn med ulike forutsetninger i større grad blir oppfattet som en berikelse for læringsfellesskapet enn som en belastning.

Samtidig legger berikelsesperspektivet stor vekt på betydningen av å sette barna i et positivt lys, se deres muligheter og møte dem med positive forventninger. I lyset av løfterike forventninger vil elevene få impulser til å utvikle et positivt selvbilde, med tiltro til seg selv både i et nåtids- og framtidsperspektiv.

Dette innebærer at det i skolen er behov for den rausheten som er uttrykt i refrenget til en av Anne Grete Preus’ sangtekster: «Husk at du er god nok som du er.» Dette formidler både varm omsorg og holdning til barnas møte med et krevende skoleliv.

Gjennom lærernes holdninger og forventninger, og deres konstruktive tilbakemeldinger, vil elevene få impulser til å utvikle positive holdninger og forventninger til seg selv.

Alt i alt legger berikelsesperspektivet vekt på


	å gi barn lærings- og mestringsglede – for å utvikle deres læringslyst;


	å legge vekt på barns løfterike muligheter – for å utvikle optimisme;


	å møte barna med tiltro og positive forventninger – for å utvikle selvtillit;


	å gi opplevelser av å være verdsatt – for å utvikle selvrespekt.




For å fremme disse pedagogiske kvalitetene vil lærere som er støttespillere for elevene, ha stor betydning, blant annet for deres psykiske helse (Federici & Skaalvik, 2022). Det innebærer at de kvalitetene som framheves ved berikelsesperspektivet, har både læringsfremmende, forebyggende og livsmestrende konsekvenser.




Mobiliserende krefter

Vilkårene for funksjonshemmede i skole og samfunn kan ikke tas for gitt. Det viser blant annet tendensen i skolens planverk til å skyve spesialpedagogiske behov i bakgrunnen (Nilsen, 2014). Det er heller ikke selvsagt at tunge livsutfordringer hos barn og unge vil medføre støtte og årvåkenhet fra omgivelsene. Det samme gjelder manglende inkludering i arbeidslivet for voksne med funksjonshemminger.

Dette peker på betydningen av å holde ved like bevisstheten om den grunnleggende verdien av rettferdighet og likeverd og omsorg og opplæring for alle. Her vil mennesker med funksjonshemminger og deres organisasjoner, med foreldre og støttespillere, ha en vital rolle som en mobiliserende kraft (Sæter, 2018).

Samtidig finnes det en latent vilje i befolkningen til å gjøre noe for barn som trenger det mest. Et levende uttrykk for det var den store oppslutningen om folkeaksjonen «Rettferd for handikappede», som ble satt i gang midt i 1960-årene for å skape verdige opplæringsvilkår for barn med funksjonshemminger. Verken før eller senere har det funnet sted en lignende aksjon for å fremme spesialpedagogiske formål. Initiativtaker var filmskaperen og journalisten Arne Skouen (1913–2003), og med seg på laget hadde han blant annet høyesterettsdommer Knut Blom (1916–1996), som i likhet med Skouen var far til et barn med utviklingshemming. Et viktig formål med denne aksjonen var å mobilisere til politisk innsats for de bortglemte barna med utviklingshemming, som var fratatt retten til opplæring, basert på en idé om at de ikke var dannelsesdyktige (Skouen, 1966). Denne folkeaksjonen fikk en slik gjennomslagskraft at den ikke kunne overses, og utløste debatter både på folkemøter, i Stortinget, i fjernsynet og i andre medier.

I det utførlige oppropet som ble framlagt, ble det påpekt at siktepunktet var å vekke folkeopinionen og å få et avgjørende gjennombrudd i Stortinget. Det ble framhevet fire merkesaker: utdanne fagfolk, bygge ut fullverdige institusjoner, sørge for god opplæring for alle og sikre barnas framtid med vernet sysselsetting.

Selv om ikke alle merkesakene ble omsatt i praksis, skapte aksjonen et politisk engasjement og en atmosfære som muliggjorde fornyelser, og den var utvilsomt en drivkraft for den spesialpedagogiske fagutviklingen. Vi kan merke oss at «Rettferd for handikappede» førte til opprettelsen av Blomkomiteen, som la grunnlag for opplæring for alle ved grunnskolelovsreformen i 1975. Dermed ble også ideen om ikke-dannelsesdyktige barn satt til side.


Oppsummering og refleksjoner

Dette kapittelet har klargjort at den spesialpedagogiske kompetansen i stor grad bygger på etiske verdier, der verdighet og inkludering er framhevet sammen med rettferdighet, likestilling og integritetsvern. Dernest er behovet for kunnskaper om læring og opplæring samt biologisk-medisinsk og teknologisk innsikt framhevet. Det siste handler i stor grad om oppdatert digital kompetanse, der kunstig intelligens (KI) er en løfterik fornyelse for å forbedre det spesialpedagogiske opplærings- og forebyggende arbeidet.

Videre er det gjort rede for sentrale spesialpedagogiske perspektiver og forståelsesmåter, med behovs- og kommunikasjonsperspektivet, livsmestrings- og berikelsesperspektivet. Dette er faglige perspektiver som gir grunnlag for å forstå essensielle trekk ved spesialpedagogisk tenkning og praksis.

Til slutt rettes søkelyset på mobiliserende krefter for å styrke vilkårene for barn med nedsatte funksjonsevner i relasjon til opplæring og deres muligheter i arbeidslivet.

I første rekke er spesialpedagogikken et lærings- og verdifag, og for barn og unge med funksjonshemminger er det essensielt å få støtte og stimulering til å utvikle en livsmestrende kompetanse, med selvakseptering og livskvalitet. Det innebærer at de er noe langt mer enn hjelpetrengende: De har både rett og behov for opplevelser av livsglede, og for positive impulser som kan stimulere deres personlighetsutvikling.

Som påpekt i kapittelet er realisering av iboende verdighet et sentralt prinsipp i FN-konvensjonen om rettighetene til mennesker med nedsatte funksjonsevner. Konvensjonen framhever verdighetsopplevelsens grunnleggende betydning og klargjør at barn og unge med funksjonshemminger har rett til en opplæring som kan stimulere opplevelse av egen verdighet og verdi (jf. artikkel 24). Målet om å få erfare egen verdighet innebærer at barna må gis muligheter til å få erfare seg selv på positive måter. Det betyr at de i barnehagen, skolen og livsmiljøet kan få et godt bilde av seg selv i sine medmenneskers speil.

Et sentralt opplæringsmål er livsdyktighet og livsmestring. Det innebærer behov for å styrke barns og unges forutsetninger til å mestre personlige påkjenninger og andre problemtriggende forhold og faktorer.

Her har spesialpedagogisk forebyggings- og rådgivningsarbeid stor betydning. For fagpersonen som veileder og støttespiller innebærer det å motivere barn og unge som sliter med ulike utfordringer, til å være aktører i egen livssituasjon. Det betyr å gi støtte til en frigjøring fra håpløshetens tankeverden og stimulere til å se etter de mulighetene som finnes. For rådgivning handler det om å gi impulser som kan forløse rådsøkers egne krefter for en videre utvikling.

Livsmestringsperspektivet legger dessuten vekt på behovet for en personlig utviklingskompetanse. Denne kompetansen handler om forutsetninger til ajourføring og oppdatering av relevante ferdigheter, kunnskaper, interesser og holdninger. I et samfunn der livslang læring framstår som nødvendig, er det en viktig pedagogisk oppgave å fremme denne kompetansen. Ekspansive teknologiske fornyelser har i særlig grad synliggjort dette behovet. Utviklingskompetanse innebærer forutsetninger for å holde tritt med strømmen av nye muligheter og utfordringer.

Med berikelsesperspektivet framheves elevmangfoldets verdi, og betydningen av å møte den store variasjonen blant barn med respekt og et positivt engasjement. Å sette barn med store lærings- og støttebehov i et positivt lys kan forventes å ha positive konsekvenser for alle, både elever og lærere.

Det er interessant å merke seg at de gode skolene for vanlige barn også har vist seg å prioritere gode tilbud til elever som faller utenfor normalitetens nådeløse grenser. Dette avspeiler at mangfoldet av barns ulike forutsetninger i større grad oppfattes som en berikelse for læringsmiljøet enn som en belastning.

Samtidig legger berikelsesperspektivet stor vekt på betydningen av å møte barna og de unge med positive forventninger. I lyset av løfterike forventninger vil barn få impulser til å utvikle et positivt selvbilde, med tiltro til seg selv både i et nåtids- og framtidsperspektiv.


Oppgaver til ettertanke og diskusjon


	Diskuter sentrale trekk ved spesialpedagogikken som verdi- og læringsfag.


	Drøft verdighetsopplevelsens grunnleggende betydning.


	Gjør rede for berikelsesperspektivet på system- og individnivå.

